title: George Gilbert Scott

text: Scott syntyi Gawcottin kylässä Buckinghamshiressä papin pojaksi. Hän opiskeli arkkitehtuuria James Edmestonin oppilaana ja työskenteli vuosina 1832–1834 Henry Robertsin apulaisena. Augustus Puginin innoittamana Scott liittyi uusgoottilaiseen suuntaukseen.


title: George Gilbert Scott

text: 1860-luvulla Scott sai kuningatar Viktorialta tehtäväkseen suunnitella muistomerkin kuningattaren vuonna 1861 lavantautiin kuolleelle puolisolle, prinssi Albertille. Albert Memorial rakennettiin Lontoon Kensington Gardensiin vuosien 1864 ja 1876 välillä.


title: George Gilbert Scott

text: Scott lyötiin ritariksi vuonna 1872. Hän kuoli vuonna 1878 ja hänet haudattiin Westminster Abbeyyn. Myös Scottin pojat George Gilbert Scott Junior ja John Oldrid Scott sekä pojanpoika Giles Gilbert Scott olivat merkittäviä arkkitehteja.


title: Josef Kammhuber

text: Josef Kammhuber (19. elokuuta 1896 Burgkirchen am Wald, Tüßling, Baijeri – 25. tammikuuta 1986 München) oli Saksan ilmavoimien kenraali toisessa maailmansodassa.


title: Josef Kammhuber

text: Kammhuberin ansioksi luetaan ensimmäinen toimiva yöhävittäjä-puolustusjärjestelmä, jota kutsuttiin Kammhuber-linjaksi. Brittien sotilastiedustelu onnistui kuitenkin toimittamaan yksityiskohtaisen kuvauksen sen toiminnasta Yhdistyneen kuningaskunnan ilmavoimille tehden Kammhuber-linjasta tehottoman. Kammhuber ajautui Saksan ilmailuministeriön johtajan Erhard Milchin kanssa riitoihin, jotka johtivat hänen siirtoonsa Saksan miehittämään Norjaan vuonna 1943. Siellä Kammhuber palveli myös Suomessa toimineen Luftflotte 5:n komentajana. Hänet palautettiin yöhävittäjien komentajaksi vuonna 1945, mutta Luftwaffen valtavien tappioiden sekä polttoaine- ja kalustopulan vuoksi virka oli vain nimellinen.


title: Josef Kammhuber

text: Sodan jälkeen Kammhuber kirjoitti sarjan teoksia Luftwaffen toiminnasta sodan aikana. Hän oli myös Argentiinan ilmavoimien kouluttajana. 1950-luvulla hän palasi Länsi-Saksaan ja liittyi uudestaan Luftwaffeen tarkastajaksi.


title: Josef Kammhuber

text: Häntä ei koskaan edes yritetty syyttää sotarikoksista.


title: Kolme aitausta

text: Kolme aitausta (三垣, pinyin: sān yuán) kattavat kiinalaisessa tähtitieteessä pohjoisen taivaankannen ylemmän eli taivaannavan ympärille levittäytyvän osan. Aitaukset ovat "Keskustähden aitaus" (紫微垣 zǐwēiyuán), "Ylimmän palatsin aitaus" (太微垣 tàiwēiyuán) ja "Taivaallisen torin aitaus" (天市垣 tiānshìyuán). Aitauksia kutsutaan yleisesti tähdistöiksi.


title: Kolme aitausta

text: "Keskustähden aitaus" ympäröi taivaannapaa ja sisältää sirkumpolaarisen alueen. "Ylimmän palatsin" ja "Taivaallisen torin aitaukset" ympäröivät sitä.


title: Joseph Cao

text: Anh ”Joseph” Cao (s. 13. maaliskuuta 1967 Saigon, Etelä-Vietnam) on yhdysvaltalainen poliitikko. Hän oli vuodesta 2009 vuoteen 2011 Yhdysvaltain edustajainhuoneen jäsen Louisianasta.


title: Kent Härstedt

text: Kent Härstedt (s. 29. tammikuuta 1965) on ruotsalainen sosiaalidemokraattisen työväenpuolueen poliitikko. Hän on koulutukseltaan apuhoitaja ("underskötare"). Hän on ollut poliittisesti aktiivinen 16-vuotiaasta ja pääsi 20-vuotiaana Helsingborgin kunnanvaltuustoon, jonka jäsenenä hän istui kuusi vuotta.


title: Kent Härstedt

text: Härstedt on ollut Ruotsin valtiopäivien jäsen vuodesta 1998. Hän on toiminut muun muassa Ruotsin Unicefin puheenjohtajana vuosina 1999–2005. Lisäksi hän on toiminut hallituksen alkoholipoliittisena selvitysmiehenä.


title: Kent Härstedt

text: Härstedt pelastui "Estonialta" vuonna 1994. Hän ja Sara Hedrenius antoivat Ruotsissa aikoinaan katastrofille kasvot. Hän toimi Etyj:n lyhytaikaisten vaalitarkkailijoiden esimiehenä Ukrainan parlamenttivaaleissa 26. lokakuuta 2014.


title: Aromataasi

text: Aromataasi on entsyymi, jota esiintyy muidenkin sytokromi P450 -ryhmään kuuluvien entsyymien tavoin kaikissa domeeneissa. Aromataasi muun muassa aromatisoi androgeenejä estrogeeneiksi. Kasveissa entsyymi muuttaa eri kumariiniyhdisteitä toisiksi kumariiniyhdisteiksi.


title: Aromataasi

text: Aromataasi on massaltaan noin 44 kDa. Toimiakseen tehokkaasti entsyymiin tulee olla kiinnittyneenä myös erilaisia koentsyymejä. Ihmisellä tällaisia ovat FAD- ja NADPH-molekyylit sekä Fe-ionit. Aromataasin inhibiittoreina toimivat muun muassa simetidiini ja emulgeenit.


title: Aromataasi

text: Aromataasin toimintaa häiritsevät lääkeaineet, aromataasi-inhibiittorit, on todettu tehokkaiksi rintasyövän hoidossa. Lääkeaineiden vaikutus perustuu elimistön estrogeenin määrän vähenemiseen. Tällöin myös syöpäsolujen kasvu hidastuu, koska estrogeenit voimistavat usein sairaiden solujen jakaantumista. Usein käytettyjä aromataasin estäjiä ovat anastrotsoli, eksemestaani ja letrotsoli.


title: Jean-Baptiste Vallin de la Mothe

text: Jean-Baptiste Michel Vallin de la Mothe (1729 Angoulême – 7. toukokuuta 1800) oli ranskalainen arkkitehti, joka asui pääosan uransa ajasta Pietarissa. Hänestä tuli Katariina Suuren hoviarkkitehti.


title: Jean-Baptiste Vallin de la Mothe

text: Vallin de la Mothe oli arkkitehti-opettaja Jacques-François Blondelin serkku, ja tämän ohjauksessa hänen arvellaan opiskelleen. Vuonna 1750 Vallin de la Mothe meni kahdeksi vuodeksi opiskelemaan Ranskan akatemiaan Roomassa, tosin ei virallisen sisäoppilaana. Palattuaan Pariisiin hän oli yksi niistä arkkitehdeista, jotka esittelivät Place Louis XV (nykyisin Place de la Concorde) -hankkeen. Vuonna 1759 Vallin de la Mothe otti Blondelin innostamana vastaan tarjouksen Venäjän lähettiläältä Aleksei Bestužev-Rjuminilta siirtyä opettamaan arkkitehtuuria Pietariin. Pietarissa Vallin de la Mothe sovelsi Blondelin suunnitelmia Šuvalovin lempihankkeeseen, Keisarilliseen taideakatemiaan (1765–1772). siihen tuli suuri avoin aukio ja pyöreä keskuspiha. Akatemian professorina Vallin de la Mothe opetti monia venäläisiä arkkitehteja, joista aikanaan tulisi alallaan merkittäviä, kuten Ivan Starov ja Vasili Baženov. Vallin de la Mothen aloitteesta lupaavat nuoret venäläiset lähetettiin Pariisiin Charles De Waillyn oppiin, minkä ansiosta venäjän uusklassismiin tuli selvä ranskalainen leima.


title: Jean-Baptiste Vallin de la Mothe

text: Hänen työnsä akatemiassa oli tehnyt Katariina Suureen niin suuren vaikutuksen että hän antoi tälle tehtäväksi laajennuksen rakentamisen Talvipalatsiiin, joka on Akatemiaa vastapäätä Nevan toisella puolella. Siitä tuli Vallin de la Mothen maineikkain työ. Hänen suunnitelmansa tunnetaan nimellä Pikku-Eremitaaši, ja siitä tuli Katariinan taidekokoelman sijoituspaikka. Kokoelmasta tuli aikanaan yksi maailman suurimpia, ja nykyisin Eremitaašin museossa on yli kolme miljoonaa taideteosta, ja sadattuhannet matkailijat käyvät vuosittain Vallin de la Mothen Pikku-Eremitaašissa ja muissa siihen liittyvissä rakennuksissa.


title: Jean-Baptiste Vallin de la Mothe

text: Vuosina 1761–1767 hänellä oli useita muita hankkeita. Hän suunnitteli Pietarin kauppahallin Gostinyi Dvorin Pietarin pääkadulle Nevski prospektille, Kirill Razumovskin ja Ivan Tšernyšovin palatsit, Jusupovien Moikan palatsin sekä Uuden Hollannin kaaren. Vuonna 1766 hänestä tuli virallisesti hoviarkkitehti.


title: Jean-Baptiste Vallin de la Mothe

text: Vallin de la Mothe aloitti kesken jääneen työn katolisen Katariinan kirkon rakentamiseksi. Kirkko valmistui Antonio Rinaldin aikana. Vuonna 1775 Vallin de la Mothe palasi kotikaupunkiinsa Angoulêmeen ja asui siellä loppuelämänsä. Hänen 1780-luvulla Louis Thomas de Bardines'lle suunnittelemansa uusklassinen "hôtel particulier" on edelleen osoitteessa 79 rue de Beaulieu.


title: Volker Finke

text: Volker Finke (s. 24. maaliskuuta 1948) on saksalainen jalkapallovalmentaja ja entinen pelaaja.


title: Volker Finke

text: Finken oma pelaajaura jäi varsin vaatimattomaksi ja hän edusti urallaan vain Saksan alasarjoissa pelanneita seuroja.


title: Volker Finke

text: 1974 Finke aloitti valmennusuransa TSV Stelingenin pelaajavalmentajana. Hänen johdollaan piskuinen seura nousi parhaimmillaan Landesligaan, viidenneksi korkeimmalle sarjatasolle. 1986 hän siirtyi TSV Havelsen peräsimeen. Finken johdolla seura nousi aina 2. Bundesliigaan saakka kauden 1989/90 päätteeksi. Finke jätti seuran yllättäen nousun jälkeen ja siirtyi Eintracht Norderstedtin peräsimeen. Yhden kauden jälkeen hän jätti seuran.


title: Volker Finke

text: Kesällä 1991 Finke siirtyi SC Freiburgin päävalmentajaksi. Finken johdolla seura voitti 2.Bundesliigan mestaruuden kaudella 1992/93 ja nousi 1.Bundesliigaan. Pääsarjatasolla Freiburg turvasi ensimmäisellä kaudellaan niukasti sarjapaikkansa, mutta luotto Finkeen säilyi ja kaudella 1994/95 seura oli sensaatiomaisesti kolmas ja pääsi pelaamaan UEFA Cupiin. Freiburg pelasi pääsarjassa aina kauteen 1996/97 saakka, jolloin se jäi toiseksi viimeiseksi ja putosi takaisin 2.Bundesliigaan.


title: Volker Finke

text: Finke ei kuitenkaan vastoin odotuksia saanut potkuja Freiburgista vaan jatkoi seuran peräsimessä myös 2.Bundesliigassa. Kauan ei seura alemmalla sarjatasolla viihtynyt, vaan kauden 1997/98 päätteeksi se nousi sarjakakkosena takaisin 1.Bundesliigaan. Tällä kertaa pääsarjaputki kesti aina kauden 2001/02 loppuun saakka ja parhaimmillaan Finken suojatit olivat kuudennella sijalla. Finke sai edelleen jatkaa Freiburgissa ja kaudella 2002/03 hän luotsasi seuran 2.Bundesliigan mestariksi ja nosti seuran kolmannen kerran takaisin pääsarjaan.


title: Volker Finke

text: Nyt pääsarjakaudet jäivät kahteen ja kaudella 2004/05 Freiburg jäi liigajumboksi voittaen vain kolme ottelua koko kaudella. Finkelle ei kuitenkaan annettu potkuja. Kahtena seuraavana kautena Freiburg taisteli noususta, mutta jäi kahdesti perättäin neljänneksi, juuri nousijapaikkojen ulkopuolelle. Lopulta Finken ja Freiburgin tiet erosivat kesällä 2007 16 vuoden yhteisen taipaleen jälkeen.


title: Volker Finke

text: Joulukuussa 2008 Finke palasi takaisin valmennustehtäviin allekirjoitettuaan sopimuksen Japanin J. Leaguessa pelaavan Urawa Red Diamondsin kanssa. Finke luotsasi Urawan ensimmäisellä kaudellaan J. Leaguessa kuudenneksi. Hän sai potkut tehtävistään marraskuun lopussa 2010 Urawan jäätyä liigassa yhdeksänneksi.


title: Volker Finke

text: Joulukuussa 2010 Finke allekirjoitti 2,5-vuotisen sopimuksen 1. FC Kölnin urheilutoimenjohtajan tehtävistä. Hän aloitti toimessa helmikuun alussa 2011. Huhtikuun lopulla 2011 Finkestä tuli myös Kölnin päävalmentaja kolmen viimeisen sarjakierroksen ajaksi, kun Frank Schaefer erosi yllättäen tehtävistään. Finke pelasti Kölnin putoamiselta, mutta siirtyi kauden jälkeen takaisin urheilutoimenjohtajaksi. Valmennusvastuu siirtyi Finkeltä norjalaiselle Ståle Solbakkenille.


title: Volker Finke

text: Finke sai potkut Kölnin urheilutoimenjohtajan tehtävistä maaliskuussa 2012. Taustalla olivat Finken ja päävalmentaja Ståle Solbakkenin sekä seurajohdon kiristyneet välit.


title: Volker Finke

text: Toukokuun lopulla 2013 Finkestä tuli Kamerunin maajoukkueen päävalmentaja. Finken johdolla Kamerun selvitti MM2014-karsinnat loppuun kunnialla ja voitti ratkaisevalla karsintakierroksella Tunisian yhteismaalein 4–1 ja eteni lopputurnaukseen. Brasilian MM-kisoissa Kamerunin menestys jäi heikoksi. Joukkue hävisi kaikki alkulohkonsa ottelut ja onnistui vain kertaalleen maalinteossa. MM-kisojen jälkeen Kamerun pelasi maaotteluissa varsin hyvin ja hävisi Finken alaisuudessa vain kaksi 18 pelatusta ottelusta. Maan jalkapalloliiton uusi puheenjohtaja kuitenkin päätti erottaa Finken marraskuun alussa 2015.


title: SC Freiburg

text: SC Freiburg on vuonna 1904 perustettu saksalainen jalkapalloseura Freiburgista, Baden-Württembergin osavaltiosta. Seuran miesten edustusjoukkue pelaa ylimmällä sarjatasolla Bundesliigassa. Seuran naisten edustusjoukkue pelaa ylimmällä sarjatasolla.


title: SC Freiburg

text: Vuonna 1991 seuran peräsimeen tuli Volker Finke, jonka johdolla Freiburg nousi pääsarjaan kauden 1992/93 päätteeksi. Läpi 1990- ja 2000-luvun alun Freiburgin menestys vaihteli 1. ja 2. Bundesliigan välillä ja parhaimmillaan seura oli kolmas pääsarjatasolla.


title: SC Freiburg

text: 16 vuotta seuraa luotsannut Finke jätti seuran kesällä 2007 ja hänen seuraajakseen palkattiin Robin Dutt."Päivitetty 30. elokuuta 2017."


title: Markan tähden

text: Markan tähden on Risto Orkon ohjaama suomalainen elokuva vuodelta 1938. Komedia rakentuu väärinkäsityksille ja romanttisille kilvoitteluille.


title: Markan tähden

text: Majurin sisarukset seikkailevat Hangossa. Toinen ihastuu johtaja Markkaan ja toinen johtajan sukulaispoikaan, mutta perintörahoistaan huolestunut johtajan kasvattitytär panee ehtimiseen kapuloita rattaisiin. "Markan tähden" esitettiin televisiossa ensi kerran 24. elokuuta 1963. Elokuva on mustavalkoinen.


title: Markan tähden

text: Voimistelunopettaja Ritva Majuri matkaa Hankoon hakemaan sisartaan Irmeli Majuria Helsinkiin muotisalongin edustustehtäviin. Ritva ei löydä rantalomaa viettävää Irmeliä, ei myöskään hotellihuonetta. Illalla Irmeli juhlii ravintolassa kirjailija Topi Jousin ja Ville Turkin seurassa. Kaupungissa harhaileva Ritva törmää johtaja Markan kotiapulaiseen Tildaan, joka on lähdössä avustamaan synnytyksessä. Tilda pyytää Ritvaa jäämään Markan huvilaan, kunnes synnytys on ohi, ja kieltää tätä päästämästä sisään muita kuin Markan väkeä. Ritva saa tunnistamista varten Markan valokuvan, jossa Markalla on viikset. Herrasväki saapuu huvilalle. Markka on ajanut viikset, eikä Ritva päästä heitä sisään. Paikalle saapuu Markan sisarenpoika Reima Mela, jolla on avain huvilaan. Paikalla ovat myös Markan kasvattitytär Rauha de la Tuiscu ja tämän puoliso Tiburtius de la Tuiscu eli Timo. Markka ei ole tavannut uutta apulaista Tildaa ja luulee Ritvaa häneksi. Hän määrää Ritvan nimeksi Miinan, kun apulaiset ovat ennenkin olleet Miinoja.


title: Markan tähden

text:
Irmeli jatkaa iltaa Topin ja Villen kanssa. Kun miehillä ei ole varaa maksaa ravintolalaskua, Ville karkaa ravintolasta ja jättää Topin pulaan. Lopulta Topi pääsee Irmelin kanssa lähtemään, ja he päätyvät Markan huvilalle. Irmeli valehtelee olevansa Markan kasvattitytär. Hän tunkeutuu huvilaan ja saa juoneen mukaan Markan, jota hän pyytää ajamaan Topin ulos. Hän tapaa "Miinaa" esittävän sisarensa Ritvan. Irmeli haluaa jatkaa näytelmää yli yön, vaikka Ritva ehdottaa lähtöä saman tien. Ritvaan ihastunut Reimakin haluaa heidän jäävän. Aamulla hän huomaa Ritvan olevan lähdössä ja estää aikeet. Hänelle selviää, että Ritva on maisteri. Markka taas on ihastunut Irmeliin. Kasvattitytär Rauha kokee Irmelin uhaksi perinnölleen ja yrittää saada Reiman ihastumaan Irmeliin, jotta Markan ja Irmelin avioliitto estyisi.
Reima ei heti lämpene Rauhan juonille, mutta tajuaa pian niistä olevan etua aikeilleen Ritvan suhteen. Saadakseen Ritvan mustasukkaiseksi hän vokottelee Irmeliä, joka kuitenkin tajuaa Reiman pelleilevän. Irmeli myöntää Reimalle voivansa rakastua Markkaan, ellei tämä olisi rikas. Reima aiheuttaa laskelmoitua hämminkiä suutelemalla Irmeliä Markan ja Ritvan nähden. Hermostunut Markka sanoo Irmelille suorat sanat. Hän haluaa naimisiin villikon kanssa. Irmeli suostuu kosintaan. Huvilalle kukkineen tuleva Topi haluaa ojentaa ne talossa olevalle vapaalle neidille, mutta vapaana on vain synnytyksestä palannut oikea kotiapulainen Tilda. Topi ojentaa kukat Tildalle ja juoksee karkuun.


title: Markan tähden

text: Uuden Suomen Salama Simonen arvioi: ""Markan tähden" on tehty kaikesta päättäen enemmän yleisömenestystä kuin taiteellisia näkökohtia silmällä pitäen." Ilta-Sanomien kriitikko kirjoitti: "[Orko] kykenee ylipäätään arvioimaan oikein ohjattaviensa kyvyt sekä rajoitukset ja ennen kaikkea uskaltaa paljon ---." Elokuvaa kritisoitiin "jokseenkin tarpeettomista kohtauksista". Laaksoa ja Kronströmiä kiitettiin laajalti. Kronströmin Irmelissä nähtiin "laajan asteikon ilmeikkyyttä".


title: Markan tähden

text: Suomen elokuva-arkiston sivuilla filmiä luonnehditaan "moderniksi ja mannermaiseksi komediaksi", kuten pari vuotta aiemmin valmistunutta elokuvaa "Mieheke".


title: Markan tähden

text: Televisioesityksen aikaan elokuva saa luonnehdinnan farssi, eikä sen sisaruspari arvioijan mielestä vaikuta luontevalta.


title: Markan tähden

text: Elokuvaa kuvattiin muun muassa Hangossa Kasinon ympäristössä. Johtaja Markan huvila oli Brändön huvilakaupungissa eli Kulosaaressa osoitteessa Lassinkuja 4 (nykyään Kärkikallionkuja 4). Kuvaukset alkoivat kesäkuussa 1938 ja päättyivät 22. elokuuta 1938.


title: Markan tähden

text: "Markan tähden" perustuu Hilja Valtosen huvinäytelmään "Päivä perijättärenä" (1932). Näytelmää ei tiettävästi ole esitetty ammattiteattereissa. Näytelmän kaikki kolme näytöstä tapahtuvat Markan kesähuvilan aulassa. Myös elokuva tapahtuu yhden vuorokauden aikana, mutta tapahtumien ympäristöä on laajennettu ja sivuhenkilöiden määrää lisätty. Näytelmässä Irmelin nimi on Hertta, ja loppu poikkeaa elokuvaversiosta: Hertta Majuri ei saakaan johtaja Markkaa, kun hän tunnustaa olevansa kalju.


title: Markan tähden

text: Elokuvan yleisömenestys oli hieman vuoden keskitasoa parempi. Sen kokonaistuotto vuoden 1949 loppuun mennessä oli 1 561 420 markkaa.


title: Kruununsiirtomaa

text: Kruununsiirtomaa () oli yksi niistä siirtomaatyypeistä, joihin Britannian imperiumin siirtomaat hallinnollisesti jaoteltiin.


title: Kruununsiirtomaa

text: Kruununsiirtomaita hallitsi alkujaan Britannian monarkin, myöhemmin siirtomaaviraston nimittämä kuvernööri. Ensimmäinen kruununsiirtomaan tavoin hallittu siirtomaa, josta tosin ei silloin vielä tätä nimitystä käytetty, oli nykyisin Yhdysvaltoihin kuuluva Virginia, jonka hallinto siirtyi Virginia Companylta monarkille 1624.


title: Kruununsiirtomaa

text: Kruununsiirtomaa-nimitystä käytettiin 1800-luvun puoliväliin saakka etupäässä niistä siirtomaista, jotka Britannia oli saanut muita siirtomaavaltoja vastaan käymissään sodissa. Sellaisia olivat esimerkiksi Trinidad ja Brittiläinen Guiana. Tämän jälkeen nimitystä alettiin käyttää lähes kaikista muista siirtomaista paitsi Intiasta sekä Kanadasta, Australiasta ja Uudesta-Seelannista, joissa asui runsaasti Britanniasta muuttaneita siirtolaisia ja joita myöhemmin alettiin nimittää dominioiksi. Myöhemmin kruununsiirtomaista erotettiin omaksi ryhmäkseen protektoraateiksi kutsutut alueet, joissa oli Britannian varuskuntia, mutta joissa alkuperäisväestöllä oli ainakin jonkinasteinen itsehallinto.


title: Kruununsiirtomaa

text: Termiä kruununsiirtomaa käytettiin vuoteen 1981 saakka. Tällöin säädetyssä kansalaisuuslaissa annettiin vielä jäljellä olleille siirtomaille uusi nimitys: Britanniasta riippuvaiset alueet. Alueita oli kuitenkin enää jäljellä vain harvoja, sillä valtaosa oli jo sitä ennen saanut itsenäisyyden. Vuodesta 2002 lähtien alueista on käytetty nimitystä Britannian merentakaiset alueet.


title: Kruununsiirtomaa

text: Vuodesta 1918 lähtien kruununsiirtomaat jaettiin kolmeen ryhmään itsehallinnon laajuuden mukaan. Ensimmäisessä ryhmässä, esimerkkeinä Bermuda, Jamaika, Ceylon ja Fidži, hallintoa johti edustajainhuone, jonka jäsenistä osa oli hallitsijan nimittämiä, osa paikallisten asukkaiden valitsemia. Toisissa, kuten Brittiläisessä Hondurasissa, Sierra Leonessa ja Grenadassa oli sen sijaan neuvosto, jonka kaikki jäsenet olivat hallitsijan nimittämiä, joukossa myös paikallisia asukkaita. Kolmantena, pienimpänä ryhmänä olivat kruununsiirtomaat, joilla oli vähiten itsehallintoon liittyviä oikeuksia ja joita Britannian hallitus hallitsi suoraan. Sellaisia olivat esimerkiksi Gibraltar, Saint Helena ja Basutomaa.


title: Kruununsiirtomaa

text: Kruununsiirtomaita ovat olleet seuraavat maat ja alueet:


title: Brittiläinen Honduras

text: Brittiläinen Honduras () oli Keski-Amerikassa sijaitsevan alueen nimi sen jälkeen, kun siitä tuli Britannian kruununsiirtomaa vuonna 1862. Vuodesta 1964 se oli itsehallinnollinen siirtomaa. Kesäkuussa 1973 siirtomaan nimi muuttui Belizeksi ja se itsenäistyi kokonaan syyskuussa 1981. Brittiläinen Honduras oli Britannian viimeinen alusmaa Amerikassa.


title: 20/20

text: 20/20 on The Beach Boysin vuonna 1969 julkaistu albumi. Albumin nimi viittaa siihen, että se oli yhtyeen 20. virallinen albumi mukaan lukien kokoelmat ja livejulkaisut. 20/20 debytoi Yhdysvalloissa Billboard 200 -listan sijalla 68.


title: 20/20

text: Kappaleen "Our Prayer" alkuperäinen raita on nauhoitettu lokakuussa 1966, "Cabinessence" loka-joulukuussa 1966 ja "Bluebirds over the Mountain" syyskuussa 1967. Dennis Wilsonin ”Never Learn Not to Love” oli alun perin Charles Mansonin kappale ”Cease to Exist” pienin lyriikkamuutoksin.


title: 20/20

text: "20/20" on julkaistu albumin "Friends" kanssa yhdellä CD:llä. Julkaisu sisältää myös bonuskappaleita samalta aikakaudelta.


title: Valeikkuna

text: Valeikkuna on maalaamalla tai muulla tavoin seinään tehty oikeaa ikkunaa jäljittelevä umpi-ikkuna. Jotkin vanhemmat arkkitehtuurityylit vaativat etenkin rakennuksen julkisivulta täydellistä esteettistä eheyttä ja symmetriaa. Jos ikkunan paikan kohdalla ulkoseinän sisäpuolella oli esimerkiksi väliseinä tai portaan lepotasanne, ei seinään ollut tarkoituksenmukaista tehdä oikeaa läpinäkyvää ikkunaa, vaan se korvattiin valeikkunalla. Valeikkunoita on tehty myös pelkän koristeellisuuden vuoksi.


title: Friends

text: Friends voi viitata seuraaviin asioihin:


title: Jantra (joki)

text: Jàntra (myös: "Yantra", "Yŭntra"; , ) on 285 km pitkä joki Bulgariassa. Se on Tonavan sivujoki ja halkoo Veliko Tărnovo- ja Gabrovo-nimisiä kaupunkeja. Jantra saa alkunsa Balkanvuorilla, josta se laskee 285 kilometrin matkan pohjoiseen yhtyen Bulgarian rajalla virtaavan Tonavaan.


title: Senesalkki

text: Senesalkki oli keskiaikainen virka tai arvonimi. Sana on peräisin frankkilaisen latinan sanasta "siniscalcus", joka puolestaan pohjautuu germaanisiin sanoihin "sini" (vanhin) ja "skalk" (palvelija). Aatelissukujen palveluksessa senesalkki toimi sekä hovimestarina että tilanhoitajana.


title: Senesalkki

text:
Keskiajan Ranskassa senesalkki oli kuninkaallinen oikeusvirkamies, joka vastasi eteläisten maakuntien hallinnollisista asioista.
Myös Temppeliherrain ritarikunta käytti tätä arvonimeä 1100–1300-luvuilla, ja senesalkki olikin temppeliherrain ritarikunnassa toiseksi arvollisin henkilö.


title: Timo Koponen

text: Timo Koponen (s. 13. tammikuuta 1939) oli Helsingin yliopiston kasvitieteen professori vuosina 1986–2002. Hän on merkittävä sammalten systematiikan tutkija ja tuntija, joka on kuvannut suuren joukon taksoneja ja laajentanut merkittävästi tietoa mm. Kiinan ja Uuden-Guinean biodiversiteetistä. Koponen on myös julkaissut lukuisia artikkeleita mm. kasvitieteen historiasta ja sen eri tutkijoista sekä sammaltutkimuksen menetelmistä.


title: Timo Koponen

text: Koponen valmistui ylioppilaaksi vuonna 1957 ja aloitti samana vuonna kasvitieteen opinnot Helsingin yliopistossa. Hän tutki aluksi Suomen putkilokasveja ja kasvillisuutta, mutta siirtyi pian lehtisammaliin. Väitöskirjansa Mniaceae-heimon sammalista hän julkaisi 1968. Vuonna 1967 hänet nimitettiin kasvimuseon amanuenssiksi ja 1969 itiökasviosaston museonhoitajaksi sekä samana vuonna kasvitieteen dosentiksi. Hänet nimitettiin Helsingin yliopiston kasvitieteen professoriksi vuonna 1986. Hänen edeltäjänsä virassa oli Jaakko Jalas.


title: Timo Koponen

text: Vuonna 1990 Koponen sai Tieto-Finlandia-palkinnon yhtenä kirjoittajista Markku Löytösen toimittamassa teoksessa "Matka-arkku – suomalaisia tutkimusmatkailijoita". Hänellä on myös ollut laajalti tieteellisiä luottamustoimia.


title: Timo Koponen

text: Koponen jäi professorin virasta eläkkeelle vuonna 2002. Hänen seuraajakseen nimitettiin Jouko Rikkinen.


title: Jantra

text: Jantra (tai Yantra) voi tarkoittaa ainakin seuraaviin asioita:


title: Copic

text: Copic (コピック) huopakynäsarja, jota on valmistanut vuodesta 1987 japanilainen yhtiö Too. Uudelleen täytettävät, nopeasti kuivuvat huopakynät ovat alkoholipohjaisia ja kaksipäisiä. Monien manga -taiteilijoiden ja kuvittajien käyttämässä sarjassa on satoja eri sävyjä.


title: Copic

text:
Copic–huopakynistä on olemassa erilaisia malleja, joiden ominaisuudet vaihtelevat.
Kaikkien mallien kärjet ovat vaihdettavissa uusiin.


title: Copic

text:
COPIC Ciao:ssa on kaksi kärkeä (sivellin ja puolileveä) ja 180 sävyä. Kärjet voidaan vaihtaa myös Sketch-kynän kärkiin. Ciao on sarjan edullisin malli.
COPIC Sketch:in kaksi kärkeä ovat sivellin ja puolileveä. Sketch-valikoimaan kuuluu 346 sävyä ja tarjolla on myös tyhjiä kyniä itse sekoitettuja sävyjä varten. Sketch toimii COPIC Airbrush kynäruiskussa.
COPIC Marker:in vakiokärjet ovat leveä ja kapea joiden lisäksi saatavilla on 7 erilaista lisäkärkeä. Sävyjä on 214. Marker on yhteensopiva Copic Airbrush kynäruiskun kanssa ja valikoimaan kuuluu tyhjiä kyniä omien sävyjen sekoittamista varten.
COPIC Wide:n kärki on leveä (21mm) ja sävyjä on 36. Sketch:in ja Marker:in tapaan saatavilla on tyhjiä kyniä itse sekoitettuja sävyjä varten.


title: Copic

text: Copicit ovat suosittuja harrastelevien manga-piirtäjien keskuudessa, mutta erityisesti niitä käyttävät monet ammattilais-manga-taiteilijat. Copic-huopakynät soveltuvat hyvin myös ammattimaiseen tuotesuunnitteluun ja kuvittamiseen.


title: Copic

text:
Copic-huopakynät voi liittää kynäruiskuun (airbrush), jonka avulla voi helposti värittää taustoja sekä laajoja pintoja.
Copic-huopakynien lisäksi on tärkeää hankkia hyvälaatuista paperia, esimerkiksi Copic- tai Schoellershammer- paperia. Kunnollinen tussipaperi säästää kynien terää, eikä ime liikaa mustetta. Myöskään muste ei sotke tai mene paperin lävitse, ja saat väreistäsi tasaiset ja kirkkaat.


title: Copic

text: Markkinoilla on useita piirustusoppaita jotka keskittyvät mangapiirtämiseen ja erityisesti copic-huopakynien tekniikoihin. Suosittuja oppaita ovat esimerkiksi How to Draw Manga -sarja ja Let’s Draw -kirja.


title: A Little Light Music

text: A Little Light Music on Jethro Tullin livealbumi vuodelta 1992. Se nauhoitettiin toukokuussa 1992 samannimisellä kiertueella, jolla pääpaino oli akustisessa ilmaisussa.


title: Hanzel und Gretyl

text: Hanzel und Gretyl on yhdysvaltalainen New Yorkista kotoisin oleva industrial metalia soittava yhtye. Yhtyeeseen kuuluvat Rob "Kaiser Von Loopy" Lupie ja Betty "Vas" Kallas. He perustivat yhtyeen 1993, jolloin heillä oli yhteinen kuva tulevaisuudesta, jossa koneet hallitsevat maapalloa. Hanzel und Gretyliä on usein luultu saksalaiseksi yhtyeeksi heidän saksankielisten sanoitusten ja saksalaistyylisten salanimiensä takia.


title: Hanzel und Gretyl

text: 1994 Hanzel und Gretyl nauhoittivat demon "Kindermuzik", jonka jälkeen pieni levy-yhtiö Energy Records otti heidät levy-yhtiön kirjoille. Vuonna 1995 ilmestyi heidän ensimmäinen albuminsa "Ausgeflippt". Toinen albumi "Transmissions from Uranus" ilmestyi 1997, jolloin yhtyeen suosio alkoi kasvaa.


title: Hanzel und Gretyl

text: Energy Records meni konkurssiin 1998, jolloin Hanzel und Gretyl jatkoivat levyjensä promootiota itse. Vasta vuonna 2002 he saivat sopimuksen Metropolis Recordsin kanssa ja alkoivat heti äänittää pitkään odotettua kolmatta studio-albumia. Albumi "Über Alles" julkaistiin 2003, ja sen jälkeen Hanzel und Gretyl lähti kiertueelle. Kiertueen päätyttyä alkoi uuden albumin äänittäminen.


title: Hanzel und Gretyl

text: Syyskuussa 2004 yhtye julkaisi uuden albumin "Scheissmessiah!". "Oktötenfest 2006" oli single helmikuussa 2008 ilmestyneeltä albumilta "". Albumin idea on Mayan teoria siitä, että maailma loppuu vuonna 2012 ja yhtye järjestää viimeisen rockkonsertin kuolevalle ihmiskunnalle.


title: Hanzel und Gretyl

text: Hanzel und Gretylin kaksi ensimmäistä albumia "Ausgeflippt" ja "Transmissions from Uranus" ovat hyvin paljon tekno-industrial musiikkia, joilla ei juuri keskitytä kitaroihin. Heidän tuoreimmat albuminsa "Über Alles", "Scheissmessiah!" ja "" ovat tyyliltään enemmän industrial metalia, jossa Loopyn aggressiivinen kitara ja rummut ovat etualalla.


title: Hanzel und Gretyl

text: Saksankielisiä sanoituksia oli hyvin vähän kahdella ensimmäisellä albumilla (erityisesti "Transmissions from Uranusilla", jossa lähes kaikki sanoitukset ovat englantia), kun taas heidän kolmella myöhemmällä levyllään lähes kaikki sanoitukset ovat saksaa. Levyjen kansallissosialismiin viittaavat sanoitukset, kuten kappaleissa "SS Deathstar Supergalactik" ja "Third Reich From the Sun" ovat synnyttäneet närää. Monet fanit väittävät, että sanoitusten käyttö toisen maailmansodan aikakauden germaanisella kuvakielellä on tarkoitettu ironiseksi parodiaksi, mutta silti useat skinheadit käyvät heidän konserteissaan. Kysyttäessä asiaa Hanzel und Gretyliltä, he ovat yleensä vastanneet "Keep it Über, Mein Mench!"


title: Yön äänet

text: Yön äänet () on Stephen Kingin ensimmäinen novellikokoelma, joka ilmestyi vuonna 1978. Suomeksi se ilmestyi vuonna 1989.Kirjan suomenkielisestä painoksesta puuttuvat novellit ”The Lawnmower Man”, ”The Man Who Loved Flowers”, ”One for the Road” ja ”The Woman in the Room”.


title: Yön äänet

text:
”Jerusalemin osa” kertoo 1800-luvulla aution kylän oudon tapauksen selvittämisestä. ”Yövuorossa” tehtaan siivousryhmä joutuu tekemisiin kellarin rottien ja lepakoiden kanssa. ”Maininki” kertoo jäljelle jääneistä nuorista flunssaviruksen tyhjentämässä maailmassa. ”Portissa” entinen astronautti kertoo kummallisesta tapauksesta avaruuslennon jälkeen. ”Mörössä” lapsensa menettänyt mies kertoo pelottavasta lapsimurhaajasta. ”Harmaassa limassa” lähdetään tutkimaan eristäytyneen juopon julmaa kohtaloa. ”Taistelukentässä” pienet sotaukot julistavat sodan palkkatappajalle. ”Rekat”-tarinassa rekat kääntyvät ihmisiä vastaan tappomielessä. ”Joskus he tulevat takaisin” kertoo opettajasta, joka saa oppilaikseen nuoria, jotka muistuttavat hänen lapsuuden ajan isoveljen tappajilta. ”Mansikkakeväässä” Viiltäjä-Jackin tapainen murhaaja tekee selvää koulun oppilaista. ”Lopettajat Oy” -kertomuksessa mies hakeaa pieneltä yhtiöltä apua tupakoinnin lopettamiseen, mutta saakin huomata, millaista menetelmää yhtiö käyttää siinä asiassa. ”Pelurissa” nuori mies joutuu mukaan hengenvaaralliseen vedonlyöntiin välttyäkseen vankilalta. ”Tiedän mitä haluat” kertoo opiskelijatytöstä ja rakkaudesta nuorukaiseen, joka tuntuu tietävän kaiken. ”Maissilapsissa” riitaantunut pariskunta saapuu maaseutukaupunkiin, josta aikuiset ovat kadonneet jäljettömiin. ”Viimeinen puola” paljastaa lakimiehen lapsuudessa paljastuneen lato-onnettomuuden. ”Mankelissa” pesulan mankeli sekoaa täysin.
”Jerusalemin osa” kertoo Kingin "Painajainen"-romaanin tapahtumapaikkana toimivan Salem’s Lotin kaupungin alkuajoista. Novellissa mainitaan sana "Yogsoggoth", joka esiintyy myös "" -kokoelman kertomuksessa ”Esikaupunkielämää”. Sana on viittaus kauhukirjailija H. P. Lovecraftin Cthulhu-mytologiaan. ”Maininki” kertoo samoista ajoista kuin "Tukikohta", kun Kapteeni Tripsiksi nimetty superflussa riehui Amerikan mantereella. ”Viimeisessä puolassa” mainitaan Hemmingford Home -niminen kaupunki. "Tukikohdassa" Äiti-Abagail asuu kyseisessä kaupungissa. ”Mankeli” sijoittuu pesulaan nimeltä Blue Ribbon. "Carrien" Margaret White ja "Vimman" Bart Dawes työskentelevät myös samannimisessä liikkeessä.


title: Yön äänet

text: ”Yövuorosta” tehtiin vuonna 1990 elokuva, jonka on ohjannut Ralph S. Singleton ja jonka pääosia näyttelevät David Andrews, Stephen Macht ja Brad Dourif. King itse ohjasi vuonna 1986 ”Rekkoihin” perustuvan elokuvan "Maximum Overdrive", ja vuonna 1997 samasta novellista tehtiin Kanadassa televisioelokuva "Kuoleman rekat". Vuoden 1991 televisioelokuva "Ikuisen nuoruuden himo" (tunnetaan myös nimellä "Menneisyyden uhka") perustuu novelliin ”Joskus he tulevat takaisin”. Päärooleissa esiintyvät Tim Matheson, Brooke Adams ja Robert Rusler. Tom McLoughlinin ohjaamalle elokuvalle on tehty myös kaksi jatko-osaa. "Paholaisen silmät" perustuu osittain novelleihin ”Lopettajat Oy” ja ”Peluri”. ”Maissilasten” samanniminen elokuvasovitus ilmestyi vuonna 1984. Se sai seuraajikseen useita jatko-osia ja vuonna 2009 valmistuneen uudelleenfilmatisoinnin. ”Mankelin” elokuvaversio "The Mangler" ilmestyi vuonna 1995. Tobe Hooperin ohjauksessa pääosaa näyttelee parhaiten "Painajainen Elm Streetillä" -elokuvasarjasta tunnettu Robert Englund. Myös "The Mangler" on saanut kaksi jatko-osaa.


title: Jaakko Jalas

text: Arvo Jaakko Juhani Jalas (7. toukokuuta 1920 Hämeenlinnan mlk – 1. joulukuuta 1999 Helsinki) oli suomalainen kasvitieteilijä. Hän oli Helsingin yliopiston kasvitieteen apulaisprofessori vuosina 1961–1971, henkilökohtainen ylimääräinen professori vuosina 1971–1976 ja professori vuosina 1976–1984.


title: Jaakko Jalas

text: Jaakko Jalaksen vanhemmat olivat Helsingin Viikin kartanon tilanhoitaja, agronomi Arvo Jalas ja lääkintöneuvos, kansanedustaja Rakel Jalas (o.s. Hallamaa). Jalas tuli ylioppilaaksi Helsingin Suomalaisesta Yhteiskoulusta vuonna 1938. Hän aloitti kasvitieteen opinnot Helsingin yliopistossa mutta joutui viideksi vuodeksi talvi- ja jatkosotaan. Hän suoritti kandidaatintutkinnon vuonna 1946.


title: Jaakko Jalas

text: Jalas väitteli tohtoriksi kasvitieteen alalta vuonna 1950. Hän toimi kymmenen vuotta kasvitieteen apulaisprofessorina ja viisi vuotta henkilökohtaisena ylimääräisenä professorina, kunnes hänet nimitettiin vuonna 1976 varsinaiseksi professoriksi Aarno Kalelan jäätyä eläkkeelle. Jalas jäi professorin virasta eläkkeelle vuonna 1984, ja hänen seuraajakseen nimitettiin 1986 Timo Koponen.


title: Jaakko Jalas

text: Tutkimustyössään Jalas jatkoi edeltäjiensä kasvitaksonomista ja kasvimaantieteellistä perinnettä. Hänen väitöskirjansa käsitteli eräiden harjukasvien levinneisyyshistoriaa, johon liittyi sekä taksonomiaa että ekologiaa ja kasvisosiologiaa. Ajuruohojen suvusta ("Thymus") tuli pitkäksi ajaksi hänen erityisen kiinnostuksenkohteensa. Hän täsmensi myös useiden muiden kasvisukujen taksonomiaa kasvatuskokein ja kromosomistotutkimuksin. Jalas teki myös merkittävää työtä Euroopan kasvion ("Atlas Florae Europaea") kirjoittamisessa ja sen Suomen-levinneisyyskartaston laatimisessa. Hän julkaisi myös vähäisempiä kasvimaantieteellisiä ja floristisia kirjoituksia sekä yleistajuisia kirjoja, kuten kolmiosainen "Suuri kasvikirja" ja "100 huonekasvia".


title: Finanssivalvonta

text: Finanssivalvonta (lyh. "Fiva"; ) on suomalainen eläke-, luotto- ja vakuutuslaitoksia valvova viranomainen, joka toiminnallaan turvaa vakuutettujen edut ja pitää yllä yleistä luottamusta rahoitus- ja vakuutusmarkkinoilla. Finanssivalvonta aloitti toimintansa vuoden 2009 alussa, jolloin Vakuutusvalvontaviraston (VVV) ja Rahoitustarkastuksen (Rata) toiminnot yhdistettiin. Syynä toimintojen yhdistämiseen olivat rahoitus- että vakuutustoimintaa suorittavien konsernien kasvanut merkitys, muissa Euroopan maissa tapahtunut viranomaisvalvonnan yhdistäminen sekä Euroopan unionin rahoitus- ja vakuutussäädösten lähentyminen.


title: Finanssivalvonta

text: Valvonnanalaiset organisaatiot rahoittavat Finanssivalvonnan toiminnasta 95 prosenttia, ja viisi prosenttia rahoituksesta tulee Suomen Pankilta. Finanssivalvonta on päätöksenteossaan itsenäinen, vaikka se toimiikin hallinnollisesti Suomen Pankin yhteydessä. Sen toimipaikka sijaitsee Helsingissä. Henkilöstöä Fivalla on noin 200.


title: Finanssivalvonta

text: Finanssivalvonta toimii Suomen Pankin yhteydessä ja valtioneuvostossa sitä koskevat asiat käsittelee valtiovarainministeriö. Sen toiminnan ohjauksesta huolehtii viisijäseninen johtokunta, joka valitaan kolmeksi vuodeksi kerrallaan. Jäsenien ja varajäsenien tulee olla hyvin perehtyneitä finanssimarkkinoiden toimintaan. Valtiovarainministeriö, sosiaali- ja terveysministeriö sekä Suomen Pankki saavat kukin ehdottaa yhden johtokunnan jäsenen, itse valinnan suorittaa eduskunnan pankkivaltuusto.


title: Finanssivalvonta

text: Finanssivalvonnan johtaja toimii viraston päällikkönä. Hänen virkakautensa kestää viisi vuotta, ja hänet nimittää virkaansa eduskunnan pankkivaltuusto.


title: Finanssivalvonta

text: Finanssivalvonta voi määrätä hallinnollisen seuraamuksen eli sanktion. Hallinnollisia seuraamuksia ovat rikemaksu, julkinen varoitus ja seuraamusmaksu. Finanssivalvonta voi myös tehdä tutkintapyynnön poliisille.


title: Finanssivalvonta

text: Hallinnollisten seuraamusten lisäksi Finanssivalvonta voi käyttää finanssimarkkinoiden valvomiseksi annettuja valvontavaltuuksia, joihin kuuluvat muiden muassa johdon toiminnan määräaikainen rajoittaminen sekä toimiluvan mukaisen toiminnan rajoittaminen.


title: Finanssivalvonta

text: Finanssivalvonnan toiminnasta aiheutuneet kustannukset katetaan pääosin valvottavilta kerättävillä toimenpidemaksuilla ja veronluonteisilla valvontamaksuilla.


title: The-Dream

text: The-Dream (oikealta nimeltään Terius Youngdell Nash, s. 20. syyskuuta 1977 Rockingham, Pohjois-Carolina) on yhdysvaltalainen Grammy-palkittu hip hop- ja R&B-laulaja-lauluntekijä sekä tuottaja. Hän on kirjoittanut muun muassa Rihannan kappaleen "Umbrella" ja hänellä on oma levy-yhtiö Radio Killa Records.


title: The-Dream

text: Alkupuolella 2007 The-Dream tuotti Rihannan "Umbrella"-kappaleen, josta tuli suuri menestys. Saman vuoden lopulla julkaistiin Dreamin debyyttialbumi "Love Hate", joka sijoittui Billboard 200 -listan 30. sijalle myyden ensimmäisellä viikolla 59 000 kappaletta. Rolling Stone -lehti ilmoitti albumin kuitenkin olevan vuoden parhaimpia R&B -albumeita.


title: The-Dream

text: 10. maaliskuuta 2009 julkaistiin Dreamin toinen studioalbumi "Love vs. Money". Tämä albumi menestyi paremmin debyyttialbumiin verrattuna ja sijoittui toiselle sijalle Billboard 200 -listalla, myyden ensimmäisellä viikolla 151 000 kappaletta. Toisella viikolla albumi putosi neljännelle sijalle, myyden 56 000 kappaletta. Kolmannella viikolla albumi putosi yhdeksännelle sijalle, myyden 35 967 kappaletta.


title: The-Dream

text: The-Dream julkaisi kolmannen studioalbuminsa "Love King" 29. kesäkuuta 2010. Albumin ensimmäinen single "Love King" julkaistiin 16. maaliskuuta 2010. Se sijoittui R&B/Hip-Hop Albums -listan 37. sijalle. "Make Up Bag" -kappale julkaistiin toisen singlenä albumilta se sijoittui samalla listalla sijalle 33. Singlellä vierailee rap-artisti T.I..


title: The-Dream

text: The-Dream avioitui vuonna 2004 R&B-laulaja Nivean kanssa. Heille syntyi 10. maaliskuuta 2005 Navy Talia -niminen tytär. Dream ja Nivea erosivat vuonna 2007. Vuoden 2009 syyskuussa The-Dream ja laulajatar Christina Milian menivät naimisiin Las Vegasissa, ja heille syntyi keväällä 2010 tytär.


title: Live at Hammersmith ’84

text: Live at Hammersmith '84 on Jethro Tullin livealbumi, joka on taltioitu Hammersmith Odeonissa Lontoossa 9. syyskuuta 1984. Alun perin nauhoituksen teki BBC, joka lähetti sen 27. joulukuuta 1984.


title: Charlie Haas

text: Charlie Haas (s. 27. maaliskuuta 1972 Houston, Texas) on yhdysvaltalainen showpainija.


title: Charlie Haas

text: Charlie Haas teki World Wrestling Entertainment -debyyttinsä 26. joulukuuta 2002 ja on siitä lähtien paininut WWE:ssä lähes yhtäjaksoisesti. Vuonna 2005 Haasin WWE-sopimus umpeutui ja hän vietti jonkin aikaa itsenäisissä painipromootioissa. WWE tarjosi Haasille kuitenkin vielä samana vuonna uuden sopimuksen, joka päättyi 28. helmikuuta 2010.


title: Charlie Haas

text: Charlie Haas on 188 cm pitkä ja painaa 110 kg. Hänen lopetusliikkeensä on Haas Of Pain.


title: Britney Spearsin diskografia

text: Tämä artikkeli luettelee Britney Spearsin diskografian.


title: Aqualung Live

text: Aqualung Live on Jethro Tullin livealbumi vuodelta 2005, jolla yhtye versioi uudelleen "Aqualung"-albumin 40:n kutsuvieraan edessä XM-Studiolla Washington D.C.:ssa. Albumin tuotto menee kodittomien hyväksi.


The Columbia Studio Recordings (1964–1970) on Simon & Garfunkelin vuonna 2001 julkaistu kokoelmaboksi, joka sisältää kaikki duon viisi yhteistä albumia vuosilta 1964–1970.


title: The Columbia Studio Recordings (1964–1970)

text: CD1 - Wednesday Morning, 3 A.M.CD2 - Sounds of SilenceCD3 - Parsley, Sage, Rosemary & ThymeCD4 - BookendsCD5 - Bridge Over Troubled Water


title: Valeavioliitto

text: Valeavioliitto (tai kulissiavioliitto, lumeavioliitto, mukavuusavioliitto, näennäisavioliitto, paperiavioliitto) tarkoittaa kahden ihmisen välistä avioliittoa, jonka perustana ei ole ihmissuhde, vaan muu syy. Eräs tunnettuja valeavioliittoja oli Henrik II:n ja Eleonoora Akvitanialaisen avioliitto.


title: Valeavioliitto

text: Syitä valeavioliittoon ovat muun muassa homoseksuaalisuuden tai lehtolasten salaaminen tai muut henkilökohtaiset asiat, jotka halutaan salata muilta ihmisiltä. Myös pysyvän oleskeluluvan hankkiminen kohdemaasta kotoisin olevalle valepuolisolle suoritettavaa maksua vastaan voi olla motiivina valeavioliitolle.


title: Valeavioliitto

text:
Vaikka valeavioliittoa voidaan sanoa huijaukseksi, sen saa solmia laillisesti, koska laissa ei velvoiteta ilmoittamaan suhteen motiiveista tai puolisoiden tosiasiallisesta suhteesta. Tässä suhteessa eri maiden oikeuskäytännöt vaihtelevat. Viranomaiset voivat esimerkiksi kieltää virallisen vihkimisen puolisoilta, joiden he katsovat pyrkivän valeavioliittoon.
Eräiden lehtitietojen mukaan Suomessa on solmittu jopa tuhansia valeavioliittoja, joilla saadaan järjestettyä avioparin toiselle osapuolelle pysyvä oleskelulupa maahan.


title: Arkusfunktiot

text: Arkusfunktiot ("arcusfunktiot" eli "syklometriset funktiot") ovat trigonometristen funktioiden käänteisfunktioita.


title: Arkusfunktiot

text: Koska trigonometriset funktiot ovat jaksollisia, on olemassa äärettömän monta reaalilukuarvoa, joilla nämä funktiot saavat saman arvon. Sen vuoksi niille ei voida koko reaalialueella määritellä käänteisfunktioita, vaan arkusfunktiot on määriteltävä vain tiettyjen rajoitettujen välien trigonometristen funktioiden käänteisfunktioina. Esimerkiksi arkussini määritellään välillä [formula_1, formula_2] olevaksi luvuksi (kulmaksi), jonka sini on annettu luku. Toisinaan tätä nimitetään arkusfunktion "päähaaraksi" ja muita lukuja, joiden sini on yhtä suuri, "sivuhaaroiksi".


title: Arkusfunktiot

text: Arkusfunktioiden arvot ovat itse asiassa kulmia, jotka voidaan ilmoittaa asteina tai radiaaneina. Kun funktioita käytetään korkeammassa matematiikassa, esimerkiksi differentiaali- ja differentiaali- ja integraalilaskennassa kulmayksikkönä käytetään aina radiaania.


title: Arkusfunktiot

text: Arkusfunktiot ovat seuraavat:


title: Arkusfunktiot

text: Jos "x":n sallitaan olla myös kompleksiluku, nämä "y":n arvot koskevat vain sen reaaliosaa.


title: Arkusfunktiot

text: Monissa ohjelmointikielissä funktioille arcsin, arccos ja arctan käytetään merkintöjä asin, acos ja atan. Joissakin ohjelmointikielissä on lisäksi kahden muuttujan funktio atan2, joka tarkoittaa argumenttiensa ("x" ja "y") osamäärän arkustangenttia formula_3, joka kuitenkin on määritelty välille [−π, π].


title: Arkusfunktiot

text: Funktiolaskimilla arkusfunktioiden arvot saadaan yleensä antamalla ensin syötteeksi luku ja painamalla sen jälkeen näppäimiä inv ja sin, inv ja cos tai inv ja tan. Arkusfunktioiden arvot saadaan tällöin asteina tai radiaaneina riippuen siitä, kumpi kulmayksikkö on valittu käytettäväksi.


title: Arkusfunktiot

text: Komplementtikulmat:


title: Arkusfunktiot

text: Negatiivisille argumenteille:


title: Arkusfunktiot

text: Argumentin käänteisluvun arkusfunktiot:


title: Arkusfunktiot

text:
Arkusfunktioiden derivaatat ovat sekä reaali- että kompleksilukujen joukossa seuraavat:
Vain formula_26:n reaaliarvoille pätee lisäksi:


title: Arkusfunktiot

text: Arkusfunktioiden derivaatat ovat siis x:n algebrallisia lausekkeita, minkä vuoksi arkusfunktioilla on huomattava merkitys integraalilaskennassa.


title: Arkusfunktiot

text: Arkusfunktioilla on seuraavat Taylorin sarjakehitelmät:


title: Arkusfunktiot

text: Leonhard Euler keksi nopeammin suppenevan sarjan, jolla arkustangentin arvot voidaan laskea:


title: Arkusfunktiot

text: Tämä voidaan ilmaista myös muodossa:


title: The BlackSheeps

text: The BlackSheeps on norjalainen popyhtye. Se koostuu neljästä nuoresta, Agnete Christin Johnsenista (laulu, s. 1994), Aleksander Touryguinista (basso, s. 1993), Viktoria Eriksenistä (rummut, s. 1993) ja Emelie Nielsenistä (kitara ja taustalaulu, s. 1993). He asuvat Pohjois-Norjassa, Ruijan Varangissa. He voittivat vuoden 2008 MGP Nordic -kilpailun kappaleellaan "Oro jaska beana", joka on pohjoissaamea ja tarkoittaa "ole hiljaa koira". Kaikki yhtyeen jäsenet ovatkin kaksikielisiä.


title: Live at Montreux 2003

text: Live at Montreux 2003 on Jethro Tullin live-cd/dvd, joka on taltioitu Montreux’n jazzfestivaaleilla vuonna 2003. CD ja DVD sisältävät samat kappaleet.


title: Live at Montreux 2003

text: Kaikki kappaleet kirjoittanut Ian Anderson, ellei toisin mainittu.


title: Joulu Valhallassa

text: Joulu Valhallassa () on tanskalainen seikkailusarja. Sarjassa seikkailevat urheat 12-vuotiaat Sofie ja Jonas. Sarjaa esitettiin Suomessa joulukuun 2008 aikana. Sarja näytettiin uusintana vuonna 2009.


title: Joulu Valhallassa

text: Sofie ja Jonas saavat tietää, että aasajumala Loki aikoo aloittaa ragnarökin. He päättävät lähteä etsimään Lokia, mutta huomaavatkin tehtävän lähes mahdottomaksi. He etsivät metsästä jonkinlaista pääsytietä jumalten valtakuntaan. He löytävät salakäytävän, jota he päättävät käyttää seuraavana aamuna.


title: Joulu Valhallassa

text: Seuraava aamu koittaa. Sofie ja Jonas heräävät aikaisin muiden nukkuessa. He lähtevät salakäytävää pitkin jumalten asuinsijaan, Valhallaan. Matkalla Valhallaan he huomaavat pian, että ilma muuttuu kuumaksi ja kosteaksi. Niinpä he kulkevat eteenpäin ja näkevät linnan. Sofie ja Jonas päättävät lähteä jännityksestä huolimatta tutkimaan linnaa. Myöhemmin linnassa selviää, että Loki on lähtenyt Utgårdiin. Sofie ja Jonas lähtevät takaisin kotiin ja miettivät tilannetta yön yli.


title: Joulu Valhallassa

text: Seuraavana aamuna he pakkaavat evästä mukaan ja lähtevät Utgårdiin. Tove tulee kysymään minne he ovat lähdössä ja lasten kerrottua lupaa että Jonas saa lähteä. Isä Asbjorn ei kuitenkaan päästä Jonasta matkaan. Niinpä Sofien täytyy lähteä yksin ja selvittää, missä Loki on. Sofie lähtee ja päätyy jättien telttaan.


title: Luettelo Suomen aateliin kuuluneista jääkäreistä

text: Tämä on luettelo Suomen aateliin kuuluneista jääkäreistä.


text: von Bonsdorff, vapaaherrallinen suku numero 49


text: Munck, vapaaherrallinen suku numero 21


text: Wrede af Elimä, vapaaherrallinen suku numero 2


text: von Essen, aatelinen suku numero 58


text:
af Forselles, aatelinen suku numero 143
Grotenfelt, aatelinen suku numero 76


text: Lagus, aatelinen suku numero 76


text: Nordenswan, aatelinen suku numero 157


text: Pipping, aatelinen suku numero 207


text: Prytz, aatelinen suku numero 57


text: Rosenbröijer, aatelinen suku numero 187


text:
Snellman, aatelinen suku numero 241
Standertskjöld, aatelinen suku numero 158


text:
Svinhufvud af Qvalstad, aatelinen suku numero 7
Wahren, aatelinen suku numero 261


text: von Wright, aatelinen suku numero 149


text: Örn, aatelinen suku numero 253


title: Porraskoski

text: Porraskoski on kylä ja samanniminen koski Hämeenlinnassa. Ennen kuntaliitosta Porraskoski kuului Lammin kuntaan.


title: Porraskoski

text: Porraskosken kylät ovat muodostuneet Kuohi- ja Nerosjärven alueille. Tätä reittiä ovat käyttäneet jo eränkävijät aikojen alussa. Siitä todisteena on Porraskoskelta löytynyt kivikirves. Myöhemmin reittiä on käytetty mm. puun uittoon. Maatalous ja puun uitto ovat olleet merkittävia tulonlähteitä kyläläisille. Nykyään reittiä käytetään enimmäkseen melontaan, esimerkiksi Suomi Meloo -tapahtumassa.


title: Porraskoski

text: Porraskosken ensimmäinen saha perustettin jo 1700-luvulla. Lammin kunta rakennutti koskeen sähkölaitoksen, joka valmistui vuonna 1921. Samana vuonna valaistiin Lammin kirkko ensi kertaa sähkövalolla.


title: Porraskoski

text: Porraskoskella on paljon puhtaita vesistöja, ja niiden ympärillä on paljon toimintaa. Kylässä on ollut myös useita täyshoitoloita. Porraskosken kesäasutus alkoi lisääntyä 1960-luvulla, ja nykyäänkin siellä on paljon kesämökkejä.


title: Porraskoski

text: Porraskoskesta on kirjoitettu kyläkirja, jonka painos oli 500 kappaletta.


title: Kivikyyhkyt

text: Kivikyyhkyt ("Petrophassa") on kyyhkyjen heimoon kuuluva lintusuku.


title: Parhaan elokuvan Jussi

text: Parhaan elokuvan Jussi on yksi Jussi-palkinnoista, joita Filmiaura ry. jakaa vuosittain suomalaisille elokuville.


title: Konstruktivismi (matematiikka)

text: Konstruktivismi on matematiikan filosofian suuntaus, jonka mukaan matemaattisen entiteetin olemassaolon todistamiseksi se on välttämättä ensin löydettävä (tai ”konstruoitava”).


title: Konstruktivismi (matematiikka)

text: Konstruktivismi sekoitetaan usein intuitionismiin, mutta intuitionismi on itse asiassa vain yksi konstruktivismin muoto. Kuten intuitionismi, konstruktivismi katsoo, että matematiikkaan tulee hyväksyä vain sellaiset matemaattiset entiteetit, jotka voidaan eksplisiittisesti konstruoida tietyssä mielessä. Matematiikka ei ole merkityksettömillä symboleilla pelattua peliä, vaan koskee entiteettejä, jotka voimme luoda suoraan mentaalisen toiminnan kautta. Intuitionismin mukaan matematiikka kuitenkin perustuu intuitioon ja on siksi välttämättä subjektiivista. Konstruktivismi ei jaa tätä näkemystä, ja siksi sen mukaan matematiikka on objektiivista.


title: Konstruktivismi (matematiikka)

text: Konstruktivistinen matematiikka hyödyntää intuitionistista logiikkaa.


title: Richard Speck

text: Richard Benjamin Speck () oli yhdysvaltalainen joukkomurhaaja, joka tappoi kahdeksan sairaanhoitajaopiskelijaa Chicagossa 14. heinäkuuta 1966.


title: Richard Speck

text: Speck syntyi uskonnolliseen suurperheeseen Kirkwoodissa, Illinoisissa. Speckin ollessa 6-vuotias hänen isänsä kuoli. Hänen äitinsä meni uudelleen naimisiin ja Speck joutui usein isäpuolensa pahoinpitelemäksi. Jo nuoruudessaan Speck ajautui rikolliseksi.


title: Richard Speck

text: Speck meni naimisiin marraskuussa 1962 ja hänelle syntyi pian tytär. Vuonna 1963 Speck joutui vankilaan varkaudesta ja petoksesta. Vapauduttuaan hän syyllistyi vain neljä viikkoa myöhemmin pahoinpitelyyn ja sai 16 kuukauden vankilatuomion. Päästyään taas vapaaksi Speck joutui epäillyksi 65-vuotiaan naisen raiskaamisesta ja ryöstämisestä sekä paikallisen tarjoilijan taposta. Häntä vastaan ei kuitenkaan koskaan nostettu syytettä.


title: Richard Speck

text: Heinäkuun 13. päivän iltana vuonna 1966 Speck tunkeutui chicagolaiseen taloon, jossa asui läheisessä sairaalassa työskenteleviä hoitajaksi opiskelevia naisia. Hän ryösti ja sitoi paikalla olleet opiskelijat. Speck kidutti ja raiskasi uhrinsa. Hän puukotti tai kuristi kuoliaaksi kaikkiaan kahdeksan naista. Ainoastaan Speckille oven avannut Corazon Amurao jäi henkiin hänen onnistuttua piiloutumaan sängyn alle Speckin ollessa toisessa huoneessa. Tunteja myöhemmin Speck poistui mukanaan ryöstämänsä rahat. Amurao hälytti poliisin ja hänen antamien tuntomerkkien perusteella Speck etsintäkuulutettiin.


title: Richard Speck

text: Pakoillessaan Speck yritti itsemurhaa, mutta muutti viime hetkellä mielensä ja hälytti apua. Sairaalassa hänet tunnistettiin ja pidätettiin. Speckin oikeudenkäynti alkoi 3. huhtikuuta 1967. Se kesti vain 12 päivää ja valamiehistö totesi hänet syylliseksi alle tunnissa. Speck tuomittiin kuolemaan, mutta vuonna 1972 se muutettiin 400-1200 vuoden vankeudeksi, kun Yhdysvaltain korkein oikeus päätti luopua kuolemantuomiosta.


title: Richard Speck

text: Speck kuoli vankilassa sydänkohtaukseen joulukuussa 1991, vain päivää ennen 50. syntymäpäiväänsä. Edes hänen omaisensa eivät halunneet Speckin maallisia jäännöksiä, joten ne tuhkattiin, ja vain kaksi ihmistä maailmassa tietää mihin hänen tuhkansa on siroteltu.


title: Sofia Pankki

text: Sofia Pankki Oyj oli vuosina 2009–2010 toiminut suomalainen pankki. Pankin toiminta päättyi maaliskussa 2010, kun Finanssivalvonta peruutti sen toimiluvan sen jälkeen, kun pankin omien varojen määrä alitti vähimmäisvaatimuksen. Pankin perustaja ja pääomistaja oli Seppo Sairanen. Pankilla oli toimipisteet Helsingissä ja Turussa.


title: Sofia Pankki

text: Sofia Pankki perustettiin vuonna 2008, ja se sai pankkiluvan 17. joulukuuta 2008. Finassivalvonta ei nähnyt estettä pankin perustamiseen, koska hovioikeus oli kumonnut Seppo Sairasen saaman tuomion samana vuonna. Asian käsittely kuitenkin jatkui, sillä Korkein oikeus palautti sen keväällä 2009 hovioikeuteen uuteen käsittelyyn.


title: Sofia Pankki

text: Sofia Pankin toiminta alkoi tammikuussa 2009. Verkkopankki aloitti toimintansa 19. tammikuuta 2009. Helsingissä se sijoittui tiloihin, jotka olivat kaksi kerrosta alempana kuin samassa rakennuksessa nurin menneen islantilaisen Kaupthingin. Pankki profiloitui erityisesti suomalaisen säästäjän ja sijoittajan pankkina, joka tarjosi tallettajille hyviä korkoja, välityksen suoraan netissä ja varainhoitoa jo 10 000 eurosta alkaen. Vuonna 2009 pankin liiketappio oli 9,7 miljoonaa euroa.


title: Sofia Pankki

text: Finanssivalvonta peruutti pankin toimiluvan ja asetti pankin selvitystilaan 28. maaliskuuta 2010 tallettajien etujen turvaamiseksi. Toimiluvan peruuttamisen syynä oli se, että pankin omien varojen määrä alitti luottolaitokselta vaadittavan vähimmäismäärän. Pankilla oli omia varoja vain 3,4 miljonaa euroa, kun lain vähimmäisvaatimus oli 5 miljoonaa euroa.


title: Sofia Pankki

text: Toiminnan loppuessa pankilla oli 5 000 asiakasta, joista tallettajia oli noin 3 000. Keskimääräinen talletus oli noin 50 000 euroa. Sofia Pankki palautti talletuksista 85 %. Talletussuojarahasto palautti loput rahat 50 000 euron talletussuojaan asti. Talletuksista 700 ylitti talletussuojarajan. Muiden pankkien ja yritysten Sofia Pankkiin tekemät rahamarkkinasijoitukset eivät kuuluneet talletussuojan piiriin.


title: Sofia Pankki

text: Selvitystila päättyi kesäkuussa 2015 Sofia Pankin purkamiseen. Pankkia ei asetettu konkurssiin, sillä sen varat riittivät velkoihin.


title: Sofia Pankki

text: Sofia Pankin omistaja ja hallituksen puheenjohtaja oli Seppo Sairanen. Konsernin toimitusjohtajana oli Taina Ahvenjärvi, joka on aiemmin työskennellyt Nordeassa. Keväällä 2010 toimitusjohtajaksi vaihdettiin Seppo Sairanen. Samalla hallituksen puheenjohtajaksi tuli Suvi-Anne Siimes.


title: Sofia Pankki

text: Pankki oli jäsenenä NASDAQ OMX Helsingin ja Tukholman arvopaperipörsseissa sekä First Northissa. Se oli myös jäsenenä Suomalaisen Työn Liitossa.


title: Sofia Pankki

text: Sofia Pankilla oli vuoteen 2010 asti luottolaitostoimilupa ja oikeus toimia suomalaisena talletuspankkina. Pankki oli Suomen talletussuojarahaston jäsen ja Sijoittajain korvausrahaston jäsen. Sen toimintaa valvoi Finanssivalvonta.


title: Sofia Pankki

text: Toimiluvan peruuttamiseen ja selvitystilaan määräämiseen ei liittynyt väärinkäytösepäilyjä. Selvitystilaan jouduttuaan pankki kävi kuitenkin oikeutta perustajaansa Seppo Sairasta vastaan. Pankki vaati Sairaselta 2,3 miljoonaa euroa. Pankin mukaan Sairanen oli sitoutunut sijoittamaan 2,5 miljoonaa euroa omia varojaan Sofia Pankkiin. Sairanen ehti kuitenkin maksaa vain 200 000 euroa ennen pankin toimiluvan peruuttamista. Sairasen mukaan sitoumus ei ollut toimiluvan peruuttamisen jälkeen enää pätevä. Helsingin hovioikeus kuitenkin velvoitti vuonna 2012 Sairasen maksamaan 2,3 miljoonaa euroa korkoineen. Hovioikeuden mukaan Sairanen oli pankin akuutissa pääomavajetilanteessa sitoutunut osakemerkintään, jotta pankin toiminnan jatko taattaisiin.


title: Felipe Reyes

text: Felipe Reyes Cabanas (s. 16. maaliskuuta 1980 Córdoba) on espanjalainen koripalloilija. Hän edustaa Espanjan ACB-liigassa pelaavaa Real Madridia, jonka kapteeni hän myös on. Hän on pelipaikaltaan sentteri.


title: Felipe Reyes

text: Reyes on madridilaisseura Estudiantesin kasvatti, ja pelasi ensimmäiset ACB-ottelunsa seuran edustusjoukkueessa 18-vuotiaana kaudella 1998–1999. Real Madridia hän on edustanut vuodesta 2004 lähtien.


title: Felipe Reyes

text: Espanjan maajoukkueessa Reyes debytoi vuonna 2001 ottelussa Israelia vastaan, ja on sittemmin pelannut EM-kilpailuissa, MM-kilpailuissa ja olympialaisissa.


title: Felipe Reyes

text: Reyesin vanhempi veli Alfonso Reyes on entinen koripalloilija.


title: Felipe Reyes

text: Seurajoukkueet


title: Felipe Reyes

text: Maajoukkue


title: Andrei Markov (jääkiekkoilija)

text: Andrei Viktorovitš Markov (, s. 20. joulukuuta 1978 Voskresensk, Venäjän SFNT, Neuvostoliitto) on venäläis-kanadalainen jääkiekkoilija, joka pelaa puolustajan paikalla. Markov pelaa Montreal Canadiensissa NHL:ssä. Hän pelasi Venäjän jääkiekkomaajoukkueessa vuoden 2008 MM-kilpailuissa, joissa joukkue voitti kultaa.


title: Formalismi (matematiikka)

text: Formalismi on matematiikan filosofian suuntaus, jonka mukaan matemaattisia väittämiä voidaan pitää väittäminä, jotka koskevat tiettyjen merkkijonojen käsittelysääntöjen seuraamuksia. Esimerkiksi ”pelissä” nimeltä Euklidinen geometria (joka koostuu ”aksioomiksi” kutsutuista merkkijonoista sekä ”päättelysäännöistä”, joiden avulla annetuista merkkijonoista voidaan tuottaa uusia merkkijonoja) voidaan todistaa, että Pythagoraan lause pätee (eli voidaan tuottaa merkkijono, joka vastaa Pythagoraan lausetta). Matemaattiset totuudet eivät koske lukuja, joukkoja, kolmioita ja niin edelleen — eivätkä oikeastaan mitään todella olemassa olevaa.


title: Formalismi (matematiikka)

text: Toinen formalismin muoto tunnetaan "deduktivismina". Deduktivismissa Pythagoraan lause ei ole absoluuttinen vaan suhteellinen totuus: "jos" asetat merkkijonojen merkityksen siten, että pelin säännöistä tulee tosia (eli aksioomiksi tulee tosia lauseita ja päättelysäännöt ovat totuuden säilyttäviä), "tällöin" sinun on hyväksyttävä lause, tai paremminkin sille antamasi tulkinnan tulee olla tosi lause. Sama pätee kaikkiin matemaattisiin lauseisiin.


title: Formalismi (matematiikka)

text: Formalismin ei kuitenkaan tarvitse tarkoittaa, että matematiikassa on kyse vain merkityksettömästä symbolisesta pelistä. Formalisti voi toivoa, että on olemassa joku tulkinta, jolla ”pelin” säännöt pitävät. Monien formalistien mukaan käytetty aksioomajärjestelmä valittaisiin kulloisenkin tieteenalueen ongelman tai matemaattisen ongelman perusteella.


title: Formalismi (matematiikka)

text: Formalismin varhaisiin kannattajiin kuului David Hilbert, jonka ohjelman oli tarkoitus olla koko matematiikan täydellinen ja konsistentti aksiomatisointi (konsistenttiuden tarkoittaessa sitä, ettei järjestelmästä voida johtaa ristiriitoja). Gödelin epätäydellisyyslause, joka osoitti, ettei mikään riittävän ilmaisuvoimainen aksioomajärjestelmä voi koskaan osoittaa omaa ristiriidattomuuttaan, kuitenkin romutti Hilbertin ohjelman.


title: Timanttikyyhkyt

text: Timanttikyyhkyt ("Geopelia") on kyyhkyjen heimoon kuuluva lintusuku.


title: Iiro Sopanen

text: Iiro Aleksanteri Sopanen (s. 20. syyskuuta 1989 Lahti) on suomalainen jääkiekkoilija. Hän on pelannut uransa pääsääntöisesti laitahyökkääjänä, mutta ajoittain myös puolustajana. Sopanen pelasi kolme SM-liigaottelua Pelicansissa kaudella 2008–2009, mutta on viettänyt uransa sittemmin alemmissa sarjoissa.


title: Iiro Sopanen

text: Sopanen on Kiekkoreippaan kasvatti. Hän oli kaudella 2006–2007 joukkueen B-nuorten paras pistemies ja syöttäjä tehoilla 14+31=45, joilla Sopanen jakoi koko B-nuorten SM-sarjan pistepörssin viidennen sijan Ilveksen Matias Soinnun ja Ässien Matias Peltomäen kanssa. A-junioreissa hän vaihtoi Pelicansin paitaan.


title: Iiro Sopanen

text: Kaudella 2008–2009 Sopanen debytoi Pelicansin SM-liigajoukkueessa, jossa hän pelasi kauden aikana neljä runkosarjaottelua. Suurimman osan kaudestaan Sopanen pelasi Pelicansin A-nuorissa, joiden paras pistemies, maalintekijä (Topias Rädyn kanssa) ja syöttäjä hän oli tehoilla 15+22=37. Kaudella 2009–2010 Sopanen kärsi loukkaantumisista ja pelasi A-nuorten SM-liigan runkosarjassa vain 11 ottelua. Hän oli pelikunnossa kuitenkin kevään 2010 karsintasarjassa, jossa kuusi ottelua toivat kymmenen osumaa, joilla Sopanen voitti karsintasarjan maalipörssin. Huhtikuussa 2010 hän teki 2+1-vuotisen jatkosopimuksen Pelicansin SM-liigajoukkueen kanssa.


title: Iiro Sopanen

text: Sopanen vietti kauden 2010–2011 lähinnä lainalla Mestis-joukkue Heinolan Kiekossa, jossa tulokaskausi toi 33 runkosarjaottelussa tehot 10+12=22. Hän pelasi kauden aikana myös yhden ottelun Pelicansin A-nuorissa. Kausi 2011–2012 Sopasella meni suurimmaksi osaksi pilalle loukkaantumisten takia. Hän pelasi syyskaudella Peliitoissa (ent. HeKi) vain 11 ottelua, mutta toipui pelikuntoon taas loppukaudella. Kaudella 2012–2013 Sopanen jatkoi Heinolassa vuoden mittaisella sopimuksella. Hänen kautensa jäi jälleen lyhyeksi loukkaantumisten takia ja Sopanen pelasi vain 11 runkosarjaottelua.


title: Iiro Sopanen

text: Kaudeksi 2013–2014 Sopanen siirtyi Suomi-sarjajoukkue Kokkolan Hermekseen. Siirtotakarajalla, helmikuussa 2014 hän palasi loppukaudeksi sarjatasoa ylemmäs Mestikseen ja siirtyi Savonlinnan Pallokerhon riveihin. Saman vuoden elokuussa Sopanen kävi try-outilla Peliitoissa, mutta jäätyään ilman sopimusta hän siirtyi kaudeksi 2014–2015 vuoden mittaisella sopimuksella hollolalaiseen III-divisioonajoukkue HC Giantsiin. Sopanen oli nostamassa joukkuetta kauden päätteeksi II-divisioonaan, jossa hän jatkoi pelejään kaudella 2015–2016, kunnes loukkaantumiset päättivät lopulta Sopasen pelaajauran toistaiseksi.


title: Iiro Sopanen

text: Kaudella 2018-2019 Sopanen palasi jääkiekon pariin siirtymällä 1 vuoden mittaisella sopimuksella III-divisioonassa pelaavaan Hernesaaren Näätiin.


title: Iiro Sopanen

text: Sopasen isoveli Vili ja pikkuveli Eetu ovat myös pääsarjatason jääkiekkoilijoita. Veljesten isä Jarmo pelasi jääkiekkoa alemmilla sarjatasoilla.


title: Fiktionalismi

text: Fiktionalismi on filosofinen oppi, jonka mukaan jotakin tyyppiä olevia väittämiä ei tule ottaa kirjaimellisesti tosina, vaan sen sijaan eräänlaisena hyödyllisenä fiktiona.


title: Fiktionalismi

text: Merkittävimpiä fiktionalismin muotoja ovat modaalinen fiktionalismi, jonka mukaan mahdollisuuksia ja välttämättömyyksiä koskevat väittämät ovat pelkkää fiktiota, sekä matemaattinen fiktionalismi, jonka mukaan puhe luvuista ja muista matemaattisista entiteeteistä on pelkkää fiktiota. Lisäksi metaetiikassa tunnetaan vastaava kanta nimeltä moraalinen fiktionalismi.


title: Fiktionalismi

text: Fiktionalismissa voidaan katsoa, ettei fiktionaalisina pidettyjen väittämien tarkoituksena ole totuus, vaan jokin muu teorian hyve, kuten yksinkertaisuus.


title: Ludwig Nohl

text: Ludwig Nohl (5. joulukuuta 1831 Iserlohn – 15. joulukuuta 1885 Heidelberg) oli saksalainen musiikkikirjailija.


title: Ludwig Nohl

text: Nohl opiskeli aluksi lakia, mutta hänestä tuli musiikinopettaja. Hän kirjoitti väitöskirjansa Mozartista vuonna 1860 ja rupesi opettamaan musiikin estetiikkaa.


title: Ludwig Nohl

text: Nohl muutti Müncheniin, jossa toimi luennoitsijana ja julkaisijana. Hän kirjoitti muun muassa Ludwig van Beethovenin elämäkerran. Vuonna 1872 Nohl palasi Heidelbergiin, jossa hän opetti musiikin historiaa ja estetiikkaa kuolemaansa saakka. Vuonna 1881 hänet palkittiin urastaan professorina.


title: Ludwig Nohl

text: Nohl julkaisi myös Beethovenin säveltämäksi oletetun Für Elisen nuotit vuonna 1865 löydettyään ne eräästä yksityiskodista. Syksyllä 2009 musiikintutkija ja pianisti Luca Chiantore kuitenkin ilmoitti epäilevänsä, että Nohl olisikin säveltänyt sen itse.


title: Luppakorvaisuus

text: Luppakorvaisuus on esimerkiksi koirille jalostettu ominaisuus, jossa korvanlehti roikkuu velttona korvakäytävän päällä.


title: Luppakorvaisuus

text: Villieläimillä luppakorvaisuutta ei esiinny. Se haittaa eläimen kuuloa, ja siksipä evoluutio suosii pystykorvaisia eläimiä.


title: Gustav Sule

text: Gustav Sule (10. syyskuuta 1910 Tartto – 3. huhtikuuta 1942 Lavrovoje, Arkangelin alue) oli virolainen yleisurheilija, joka kilpaili enimmäkseen keihäänheitossa ja korkeushypyssä. Hän voitti pronssia Torinon EM-kisoista 1934 tuloksella 69,31 m. Sule kilpaili myös Berliinin olympialaisissa 1936, mutta ei päässyt finaaliin.


title: Gustav Sule

text: Sule voitti urallaan 9 Viron-mestaruutta keihäänheitossa ja yhden korkeushypyssä.


title: Hans-Peter Gies

text: Hans-Peter Gies (s. 9. toukokuuta 1947) on entinen itäsaksalainen kuulantyöntäjä.


title: Hans-Peter Gies

text: Gies saavutti Ateenan EM-kilpailuissa 1969 kuulantyönnössä pronssia tuloksella 19,78 m. Münchenin 1972 olympialaisissa hän työnsi loppukilpailun ensimmäisellä kierroksella kisan parhaan tuloksensa 21,14 m sekä kolmella seuraavalla kierroksella tulokset 21,00, 21,01 ja 20,62 m. Kahdella viimeisellä kierroksella hän ei saanut tulosta. Lopputuloksissa hän oli neljäs tasatuloksella pronssimitalisti Hartmut Briesenickin kanssa mutta Briesenickin toiseksi paras työntö oli yhden senttimetrin parempi kuin Giesin vastaava. Montréalin 1976 olympialaisissa Gies sijoittui viidenneksi tuloksella 20,47 m.


title: Dieter Hoffmann

text: Dieter Hoffmann (27. elokuuta 1942 – 16. syyskuuta 2016) oli itäsaksalainen kuulantyöntäjä.


title: Dieter Hoffmann

text: Hoffmann saavutti uransa ainoan ulkoratojen arvokisamitalin Ateenan EM-kilpailuissa 1969, kun hän voitti kuulantyönnössä kultaa tuloksella 20,12 m. Budapestin EM-kilpailuissa 1966 hän sijoittui kahdeksanneksi tuloksella 18,02 m ja Helsingin EM-kilpailuissa 1971 seitsemänneksi tuloksella 19,38 m. Parhaan olympialaissijoituksensa hän saavutti Méxicossa 1968 sijoittuessaan neljänneksi tuloksella 20,00 m.


title: Dieter Hoffmann

text: Ensimmäisissä sisäratojen EM-kilpailuissa Dortmundissa 1966 Hoffmann saavutti hopeaa tuloksella 18,25 m.


title: Mikko Räisänen

text: Mikko Antero Räisänen (8. huhtikuuta 1953 Helsinki – 15. heinäkuuta 2009 Helsinki) oli MTV Oy:n varatoimitusjohtaja, koulutukseltaan diplomi-insinööri. Räisäsen työ- ja luottamustehtäviä ovat olleet Subtv:n ja Suomen uutisradio Oy:n (Radio Nova) hallituksen puheenjohtajuus, Bonnier Publications Oy:n hallituksen jäsenyys sekä Pretax Oy:n hallituksen puheenjohtajuus.


title: Mende (Ranska)

text: Mende on kaupunki Ranskassa. Se on Lozèren departementin prefektuuri, eli pääkaupunki, Languedoc-Roussillonin alueella ("région").


title: Mikko Valle

text: Mikko Martti Aleksi Valle (s. 11. toukokuuta 1970 Helsinki) on entinen suomalainen kymmenottelija. Hän edusti Helsingin Kisa-Veikkoja ja häntä valmensivat Kari Sinisalo, Esko Tantarimäki ja Jussi Valle.


title: Mikko Valle

text: Valle voitti kahdesti nuorten Pohjoismaiden mestaruuden kymmenottelussa: 20-vuotiaiden sarjassa Kööpenhaminassa vuonna 1989 ja 22-vuotiaiden sarjassa Huddingessa 1992. Vuonna 1989 hän sijoittui lisäksi seitsemänneksi 19-vuotiaiden EM-kilpailuissa Varazdinissa. Helsingin EM-kilpailuissa 1994 hän oli viidestoista tuloksella 7670 pistettä.


title: Mikko Valle

text: Valle edusti Suomea aikuisten maaotteluissa ja Euroopan cupin kilpailuissa vuosina 1992–1999. Hän voitti maaottelukilpailun Huddingessa 1995 ja Turussa 1996. Valle teki kymmenotteluennätyksensä 7780 pistettä sijoittuessaan seitsemänneksi Euroopan cupin kilpailussa Oulussa 1997. Hän heitti keihästä parhaimmillaan 75,60 m Bressanonessa 1998 ja hyppäsi seivästä 505 cm Mikkelissa 1993.


title: Mikko Valle

text: Valle voitti kymmenottelun Suomen mestaruuden 1989, 1992, 1993, 1995, 1996, 1997 ja 1998. Lisäksi hän sai SM-hopeaa 1991.


title: Saksan 1. armeija

text: Saksan 1. armeija () oli Saksan maavoimien armeijatason yhtymä toisessa maailmansodassa.


title: Saksan 1. armeija

text: Wehrkreis XII perusti 1. armeijan esikunnan vähän ennen toisen maailmansodan puhkeamista 26. elokuuta 1939. Sen komentajaksi tuli Erwin von Witzleben. Armeijan tehtävänä oli vartioida Saksan Ranskan vastaista rajaa Maginot-linjan kohdalla, samalla kun pääosa Wehrmachtista hyökkäsi Puolaan. Ranskan valtaamisen yhteydessä armeija osallistui puolustuslinjan murtamiseen. Onnistuneen operaation jälkeen se sijoitettiin Ranskan Atlantin puoleiselle rannikolle vartiointi- ja miehitystehtäviin. Sen joukot osallistuivat operaatio Antoniin, Vichyn Ranskan miehittämiseen vuonna 1942. Lokakuusta 1941 toukokuuhun 1944 sen komentajana toimi kenraalieversti Johannes Blaskowitz.


title: Saksan 1. armeija

text: Kun liittoutuneet nousivat maihin Normandiassa 6. kesäkuuta 1944 armeija joutui vetäytymään Ranskan halki järjestäytyäkseen uudelleen Lothringenissa elokuussa 1944. Saksan rajalla käytyjen taistelujen aikana 1. armeija yritti estää George S. Pattonin johtamaa Yhdysvaltain 3. armeijaa ylittämästä Moselia ja valtaamasta Metziä. Se yritti pitää hallussaan myös Vosges-vuoria, joita Yhdysvaltain 7. armeija tavoitteli. Marraskuussa 1944 molemmat puolustuslinjat murtuivat ja 1. armeija vetäytyi Saksan rajalle suojelemaan tärkeää Saarinmaan teollisuusaluetta. Ardennien taistelun aikana uutena vuonna 1945 1. armeija hyökkäsi Yhdysvaltain 7. armeijan kimppuun pakottaen sen vetäytymään. Kun operaatio Nordwind kääntyi Saksalle tappiolliseksi tammikuun lopulla amerikkalaiset onnistuivat puskemaan 1. armeijan takaisin Siegfried-linjalle ja edelleen Reinin yli. Sieltä 1. armeija komennettiin vetäytymään Tonavalle. Se antautui liittoutuneille Alppien lähellä 6. toukokuuta 1945.


title: Saksan 1. armeija

text: Armeijankomentajina olivat:


title: Fiktionalismi (matematiikka)

text: Fiktionalismi on matematiikan filosofian suuntaus, jonka mukaan luvut ja muut matemaattiset entiteetit eivät ole todellisuudessa olemassa, vaan ne ovat enemmän hyödyllistä fiktiota.


title: Fiktionalismi (matematiikka)

text: Fiktionalismi sai alkunsa kun Hartry Field julkaisi teoksen "Science Without Numbers" (1980). Hän hylkäsi Quinen argumentin matematiikan välttämättömyydestä tieteelle ja itse asiassa käänsi sen toisin päin. Fieldin mukaan matematiikka oli turhaa, ja tuli tulkita joukoksi epätotuuksia, jotka eivät koske mitään todellista. Hän esitti Newtonin mekaniikan täydellisen aksiomatisoinnin, joka ei viitannut lukuihin tai funktioihin lainkaan. Hän esimerkiksi hyödynsi Hilbertin aksioomien ”välillisyyden” ("betweenness") käsitettä luonnehtiessaan avaruutta ilman avaruudellisia koordinaatteja. Hilbertin geometria oli matemaattista, koska se puhuu abstrakteista pisteistä, mutta Fieldin teoriassa nämä pisteet ovat konkreettisia fysikaalisen avaruuden pisteitä, joten erillisiä matemaattisia olioita ei tarvita.


title: Fiktionalismi (matematiikka)

text: Osoitettuaan, kuinka tiedettä tehdään ilman matematiikkaa, Field esitteli matematiikan uudelleen ”hyödyllisenä fiktiona”. Hän osoitti matemaattisen fysiikan olevan konservatiivinen laajennos hänen ei-matemaattisesta fysiikastaan (toisin sanoen jokainen fysikaalinen tosiasia, joka voidaan todistaa matemaattisessa fysiikassa, on todistettavissa Fieldin järjestelmässä), niin että matematiikassa on kyse luotettavasta prosessista, jonka fysikaaliset sovellutukset ovat kaikki tosia, vaikkakin sen omat lauseet ovat epätosia. Näin kun harjoitamme matematiikkaa, voimme nähdä itsemme ikään kuin kertomassa kertomusta, ja puhumassa luvuista ikään kuin ne olisivat olemassa.


title: Pekka Karhuvaara

text: Pekka Edwin Johannes Karhuvaara (s. 25. maaliskuuta 1954 Helsinki) on MTV Oy:n entinen toimitusjohtaja ja hallituksen jäsen. Karhuvaara on toiminut Helsinki Television paikallisuutisten päällikkönä, MTV:n Kymmenen uutisten politiikan toimittajana ja uutisankkurina, Ilta-Sanomien toimituspäällikkönä, ulkoasiainministeriön lehdistöneuvoksena Los Angelesissa ja Washingtonissa, Iltalehden vastaavana päätoimittajana sekä Alma Media Oyj:n broadcasting-liiketoimintaryhmän toimitusjohtajana. Lisäksi hän on käsikirjoittanut ja juontanut useita tv-ohjelmasarjoja ("Anteeksi kuinka?", "Yökyöpeli" ym.)


title: Pekka Karhuvaara

text: Pekka Karhuvaara on toimittaja-juontaja Lauri Karhuvaaran veli. Hänen äitinsä oli kansanedustaja Sinikka Karhuvaara (myöh. Linkomies-Pohjala) ja isoisänsä entinen pääministeri Edwin Linkomies.


title: Tapani Haapakoski

text: Jouni Tapani Haapakoski (s. 14. kesäkuuta 1953 Ylivieska) on suomalainen seiväshyppääjä. Hän edusti Ylivieskan Kuulaa ja häntä valmensi Aulis Kairento.


title: Tapani Haapakoski

text: Haapakoski sijoittui Montréalin olympialaisissa 1976 viidenneksitoista tuloksella 520 cm. Sisäratojen EM-kilpailuissa 1977 San Sebastiánissa hän oli kahdeksas ylitettyään tasan viisi metriä. Prahan EM-kilpailuissa 1978 hän sijoittui kymmenenneksi tuloksella 530 cm. Moskovan olympialaisissa 1980 Haapakoski oli yhdeksäs hypättyään 545 cm ja Grenoblen EM-hallikilpailuissa 1981 viidestoista tuloksella 525 cm.


title: Tapani Haapakoski

text: Haapakoski edusti Suomea aikuisten maaotteluissa ja Euroopan cupin kilpailuissa vuosina 1975–1981. Hän hyppäsi ennätyksensä 555 cm Raahessa 13. heinäkuuta 1980. Sisäradoilla hän hyppäsi parhaimmillaan 545 cm Vierumäellä 1981.


title: Tapani Haapakoski

text: Haapakoski voitti ulkoratojen Suomen mestaruuden Turussa 1976 tuloksella 535 cm. SM-hopeaa hän saavutti 1975 ja 1977 sekä SM-pronssia 1978, 1979, 1980 ja 1986. Sisäratojen Suomen mestaruuden hän voitti 1977, 1979 ja 1981.


title: Palacio Vistalegre

text: Palacio Vistalegre on areena Espanjan pääkaupungissa Madridissa. Se sijaitsee Vista Alegressa Carabanchelin alueella kaupungin lounaisosassa.


title: Palacio Vistalegre

text: Aiemmin Palacio Vistalegren paikalla sijaitsi vuonna 1908 rakennettu La Chata -nimellä tunnettu härkätaisteluareena, joka suljettiin 1980-luvun alussa ja purettiin vuonna 1995. Uusi moderni sisäareena avattiin vuonna 2000 Curro Romeron tähdittämällä härkätaistelulla. Härkätaistelun lisäksi areenalla järjestetään muun muassa konsertti- ja urheilutapahtumia. Se on toiminut muun muassa Estudiantesin (2001–2005) ja Real Madridin (2004–2010) koripallojoukkueiden kotikenttänä.


title: Palacio Vistalegre

text: 14 000 -paikkaisen pääsalin lisäksi areenalla on kolme pienempää salia, kapasiteetiltaan 3 000, 1 200 ja 400 paikkaa. Areenan alapuolella on kauppakeskus ja 1 500 ajoneuvon parkkipaikka.


title: Palacio Vistalegre

text: Madridin metron linjan 5 asema Vista Alegre sijaitsee areenan lähistöllä.


title: Tsipuro

text: Tsipuro () eli tsikudia (τσικουδιά, "tsikoudiá") eli (kreetalainen) raki (ρακί tai ρακή, "rakí") on kreikkalainen viinirypälemäskistä tislattu kirkas maustamaton viina.


title: Tsipuro

text:
Tsipuro muistuttaa maultaan hyvää pontikkaa, jossa on vieno viinirypäleen vivahde. Alkoholipitoisuus on kaupoissa myytävässä tsipurossa yleensä noin 37–40 %, muutoin jopa 60 %.
Tsipuroa alettiin valmistaa noin seitsemänsataa vuotta sitten Athos-vuoren eli Pyhän Vuoren luostareissa. Tsipuroa tarjotaan Athoksella ja muissa kreikkalaisissa luostareissa pyhiinvaeltajille. Erityisesti Kreetalla tsipuro tunnetaan paitsi tsikudiana myös nimellä "raki", mikä viittaa tällöin siis maustamattomaan viinaan, ei turkkilaiseen rakiin eli ouzon kaltaiseen anismaustettuun viinaan. Tsikudia sai saarella turkkilaisperäisen rakin nimen osmanivallan aikana, koska juomissa on makua lukuun ottamatta paljon yhtäläisyyksiä. Myös Kreetalla viinan valmistus on perinteisesti kotona tapahtuvaa. Raki on saarella oleellinen osa kulttuuria ja yhteisöllisyyttä. Tsipuroa valmistetaan lisäksi erityisesti Thessaliassa, Epeiroksessa ja Makedoniassa. Kykladeilla ja muilla Kreikan saarilla tunnetaan tsipuron kaltainen viina nimellä souma, Kyproksella nimellä zivania.


title: Tsipuro

text: Tsipuroa valmistetaan viininkorjuun jälkeen aina loka-joulukuussa. Se tehdään rypälemäskistä eli viininvalmistuksessa ylijääneistä rypäleiden kuorista. Kuoret puristetaan ja niiden annetaan käydä tynnyreissä 40 päivää. Tämän jälkeen mäski laitetaan kiehumaan pronssikattilaan. Alkoholi höyrystyy kattilaan liitettyihin putkistoihin. Putkia viilennetään ulkopuolelta vedellä, jolloin alkoholi tiivistyy jälleen nesteeksi, joka valutetaan pulloihin.


title: Tsipuro

text: Muualla samankaltaisia juomia ovat esimerkiksi Italian grappa ja Keski-Anatolian arrak (Aragh Sagi). Suomessa tsipuroa saa Valamon luostarin Trapesa-ravintolasta.


title: Joe Spano

text: Joseph Peter Spano (s. 7. heinäkuuta 1946 San Francisco, Kalifornia) on amerikkalainen näyttelijä, joka tunnetaan parhaiten rooleistaan TV-sarjassa "Hill Street Blues", jossa hän esitti siviilipukuista pasifistista etsivä Henry Goldblumea.


title: Joe Spano

text: Joe Spano valmistui Bishop Riordan High Schoolista sekä Kalifornian Berkeleyn yliopistosta. Hänen alati lisääntynyt kiinnostuksensa näyttämötaiteeseen vei voiton aiotuista lääketieteen opinnoista. San Franciscossa hän työskenteli The Wing -nimisen improvisaatioteatteriryhmän kanssa ja yliopistoaikanaan vuonna 1967 Spano teki näyttämödebyyttinsä Pariisissa Shakespearen Romeo ja Julia -näytelmässä. Seuraavana vuonna hän oli perustamassa yliopiston Berkeley Repertory Theatrea ja esiintyi teatterin ensimmäissessä näytelmässä nimeltään Woyzek. Kaikienkaikkiaan Spano oli mukana teatterin eri näytelmissä seuraavan kymmenen vuoden aikana. Teatterin ohjelmistossa olivat mm. "Hamlet" ja "Kissa kuumalla katolla". 70-luvun lopussa hän päätti lähteä kokeilemaan onneaan Hollywoodiin. Pääasiallisesti hän esiintyi vierailevana tähtenä erilaisissa TV-sarjoissa, mutta niiden ohessa hän pääsi myös pieniin sivuosiin oikeissa elokuvissa, kuten "Svengijengi '62" ja "Murskaaja".


title: Joe Spano

text: Spanon merkittävin roolinsa on kuitenkin ollut TV-sarjassa Hill Street Blues, jonka etsivä Goldblumen roolistaan hän pääsi ehdolle Emmy-palkinnon saajaksi vuonna 1983. Hill Street Bluesin parissa kului koko 80-luvun alkupuolisko vuoteen 1987 asti. Tämän jälkeen Spano on nähty useissa TV-sarjoissa joko vierailevana tähtenä tai sitten keskeisemmässä roolissa. Keskeisimmät roolit ovat olleet TV-sarjoissa "Harkittu murha", "NYPD Blue" sekä "NCIS Rikostutkijat".


title: Joe Spano

text: Hill Street Bluesin jälkeen tärkeimmät elokuvaroolinsa Spano teki Tom Hanksin kanssa elokuvassa "Apollo 13" sekä Richard Geren ja Edvard Nortonin kanssa elokuvassa "Alaston pelko".


title: Joe Spano

text: Välttääkseen sekaannuksen samannimiseen australialaiseen näyttelijään, hän on lyhentänyt etunimensä Joseph muotoon Joe.


title: Vesjegonskin piiri

text: Vesjegonskin piiri () on kunnallishallintoalue Tverin alueella Venäjällä. Vuonna 1929 ja uudelleen vuonna 1949 perustetun piirin pinta-ala on 2 047,26 neliökilometriä. Asukkaita on 13 500 henkeä (vuonna 2010).


title: Vesjegonskin piiri

text: Tverin alueen koillisosassa sijaitseva piiri rajoittuu pohjoisessa Vologdan alueen Ustjužnan ja Tšerepovetsin piireihin, kaakossa Jaroslavlin alueen Breitovon piiriin sekä etelässä Tverin alueen Sandovon, Molokovon ja Krasnyi Holmin piireihin. Pinta-alasta 57,5 % on maatalousmaata, 32 % metsää, 4 % vesistöjä ja 3,6 % asuinaluetta.


title: Vesjegonskin piiri

text: Alue on etupäässä jääkauden muovaamaa soistunutta hiekka- ja moreenitasankoa. Etelässä kohoaa Oviništšen ylänkö. Piirin itärajalla sijaitsevaan Rybinskin tekojärveen laskevia jokia ovat Mologa, Lam, Kesma ja Renja. Tärkeimmät puulajit ovat mänty, koivu ja kuusi. Seudulla on laajoja turvesoita. Muita hyötykaivannaisia ovat savi, hiekka ja sora. Soiden muodostamat rauhoitusalueet kattavat 27 % piirin pinta-alasta. Ympäristön tila on melko hyvä.


title: Vesjegonskin piiri

text: Piiriin kuuluu Vesjegonskin kaupunki ja seitsemän maalaiskuntaa: Ivanovo, Jogna, Kesma (karjalaksi "Kečmi"), Ljubegoštši, Pronino, Romanovskoje ja Tšamerovo (kar. "Čuamarova"). Hallinnollinen keskus on Vesjegonsk, josta on 253 kilometriä maanteitse alueen pääkaupunkiin Tveriin. Kyliä on yhteensä 263.


title: Vesjegonskin piiri

text: Vesjegonskin kaupunki on piirin ainoa kaupunkiasutus. Kaupunkiväestön osuus on 54,4 % (vuonna 2010). Piirin asukasmäärä on vähentynyt Neuvostoliiton hajoamisen jälkeen yli neljänneksellä. 32 asutuskeskuksessa ei ole lainkaan vakituista asutusta ja 133:ssa on alle 15 asukasta (vuonna 2009)..


title: Vesjegonskin piiri

text:
Asukasluvun kehitys
Piirin kaakkois- ja eteläosassa on elänyt kieleltään muista tverinkarjalaisista jonkin verran poikkeava Vesjegonskin karjalaisryhmä. Vuonna 1926 nykyisen piirin alueella asui 15 471 karjalaista. Silloisessa Kesman kunnassa he muodostivat 45 % ja Tšamerovon kunnassa 40 % väestöstä. Vuoden 1989 tilaston mukaan Vesjegonskin piirissä oli vain 240 karjalaista, mutta todelliseksi luvuksi arvioitiin 3 000.


title: Vesjegonskin piiri

text: Seudulla on ollut asutusta neoliittikaudelta lähtien 4000–1000 eaa. Ennen ensimmäisen vuosituhannen puolivälissä saapuneita slaavilaisia krivitšejä Volgan yläjuoksulla asui suomalais-ugrilaisia vepsäläisiä, joiden kieleen perustuu osa jokien ja järvien nimistä.


title: Vesjegonskin piiri

text: 1000–1100-luvuilla alueesta tuli Novgorodiin kuuluneen Bežetskin ylängön sekä Rostov–Suzdalin (myöhemmin Vladimir–Suzdalin), Rostovin, Uglitšin, Jaroslavlin ja Belozerskin ruhtinaskuntien rajaseutua, joka joutui myös Tverin ja Moskovan ruhtinaskuntien sekä liettualaisten ja tataarien hyökkäysten kohteeksi. Mologan sivujokien Kesman ja Renjan varrella sijainneet Bežetskin ylängön Jognan ja Šipinon volostit olivat vuodesta 1425 lähtien Novgorodin ja Moskovan yhteismaata, kun taas kaakkoisosa kuului vuoteen 1463 saakka Jaroslavlin ruhtinaiden Mologan läänitykseen ja joutui sen mukana osaksi Moskovan ruhtinaskuntaa. Alueen pohjoisosa liitettiin Uglitšin ja eteläosa Gorodetskon (vuodesta 1766 Bežetskin) kihlakuntiin. Vesjegonskin kautta Mologajokea pitkin kulki tärkeä Novgorodin ja Jaroslavlin yhdistänyt kauppareitti.


title: Vesjegonskin piiri

text: Pietari I:n uudistuksien yhteydessä alue liitettiin ensin vuonna 1708 Inkerinmaan ja vuonna 1727 Moskovan kuvernementtiin. 1770-luvulla Katariina II:n aikana siitä tuli osa Tverin kuvernementtiä. Ves Jogonskin kylästä tehtiin vuonna 1776 Vesjegonskin kaupunki ja samannimisen kihlakunnan keskus. Hallinnollinen jako säilyi muuttumattomana Venäjän vallankumousta seuranneita väliaikaisia uudistuksia lukuun ottamatta vuoteen 1929, jolloin suurin osa Tverin kuvernementistä liitettiin Moskovan alueeseen. Entinen Vesjegonskin kihlakunta jaettiin useaksi osaksi, joista yhden muodosti alueeltaan pienempi Vesjegonskin piiri. Vuonna 1935 se liitettiin vastaperustettuun Kalininin (nykyisen Tverin) alueeseen. Volga padottiin 1930-luvulla valtavaksi Rybinskin tekojärveksi, joka upotti alleen Mologajoen ranta-alueet. Osa Vesjegonskista jouduttiin siirtämään korkeammalle paikalle ja samalla se menetti kymmenen vuoden ajaksi asemansa kaupunkina ja piirikeskuksena.


title: Vesjegonskin piiri

text: Piirin läpi kulkee Tverin, Bežetskin, Vesjegonskin ja Ustjužnan välinen maantie sekä Pietarin, Sonkovon ja Moskovan välinen rautatie, josta haarautuu Oviništšessa sivurata Vesjegonskiin. Vesjegonskin lentokenttä on vailla säännöllistä käyttöä ja Rybinskin kautta Jaroslavliin johtanut laivareitti on lakkautettu.


title: Vesjegonskin piiri

text: Tärkein elinkeino on maatalous, joka on erikoistunut maidon ja lihan tuotantoon sekä pellavan, perunan ja viljan viljelyyn. Piirissä on 14 maatalousyritystä (vuonna 2010), joista vain osa toimii tehokkaasti. Lisäksi on elintarviketeollisuutta, metsä- ja puunjalostusteollisuutta sekä kevyttä teollisuutta. Monet Vesjegonskin teollisuuslaitoksista ovat lopettaneet toimintansa. Taloudellinen tilanne on heikko ja väestön elintaso alhainen.


title: Vesjegonskin piiri

text: Piirissä toimii kymmenen lastentarhaa, viisi perus- ja neljä keskikoulua, ammattikoulu, lasten harrastuskeskus, taidekoulu sekä lasten ja nuorten urheilukoulu. Sosiaali- ja terveyspalveluihin kuuluu piirisairaala, poliklinikka, viisi lääkärin vastaanottoa, 18 lääkintäasemaa, vanhainkoti ja lastenkoti. Kulttuurilaitoksia ovat piirin kulttuuritalo, 16 kylien kulttuuritaloa, piirin keskuskirjasto, lastenkirjasto, 19 kyläkirjastoa ja kotiseutumuseo. Piirin alueella on seitsemän toimivaa ortodoksista kirkkoa ja viisi tsasounaa.


title: Vesjegonskin piiri

text: Vesjegonskin kaupungilla on historiallisen asutuksen status. Muita historiallisia keskuksia ovat Kesman, Ljubegoštšin, Tšamerovon, Jognan ja Nikulinon kylät sekä Oviništšin taajama. Valtakunnallisia kulttuuriperintökohteita ovat Oviništšen neoliittikautinen hautapaikka sekä vuonna 1814 rakennettu Tšurikovon kirkko. Seudulla on useita muinaisia asuinpaikkoja sekä kurgaani- ja kumpuhautoja. Lekomkajoen suussa Nikulinon kylän lähellä sijaitsee ensimmäisen vuosituhannen loppupuolelta peräisin oleva muinaislinna. Rakennusmuistomerkkeihin kuuluvat 1700–1800-luvuilla pystytetyt Vesjegonskin, Kesman, Ljubegoštšin, Makarovon, Pjatnitskojen ja Titovskojen kirkot. Monet Vesjegonskin historiallisista rakennuksista jäivät 1930-luvulla Rybinskin tekojärven alle.


title: Vesjegonskin piiri

text: Piirin matkailupotentiaali perustuu seudun vesistöihin, kulttuurimaisemiin ja historiallisiin nähtävyyksiin. Matkailupalvelut ovat vähäisiä. Piirissä on kolme pientä hotellia ja muutamia vierasmajoja. Rybinskin tekojärven rannalla on lomakyliä sekä kalastus- ja metsästysmajoja. Lomanviettäjät tulevat etupäässä Moskovasta ja Moskovan alueelta.


title: Sandovon piiri

text: Sandovon piiri () on paikallinen itsehallintoalue Tverin alueella Venäjällä. Vuonna 1929 perustetun piirin pinta-ala on 1 603 neliökilometriä. Asukkaita on 7 500 henkeä (vuonna 2009).


title: Sandovon piiri

text: Piirin hallinnollinen keskus on Sandovon taajama. Lisäksi siihen kuuluu 5 maalaiskuntaa:


title: Sandovon piiri

text: Sandovon piiri on vanhaa tverinkarjalaisten asuinseutua. Vuonna 1926 nykyisen piirin alueella karjalaisia oli 7 772 henkeä. Silloisessa Sandovon kunnassa he muodostivat 24 % ja Topalkovon kunnassa 17 % väestöstä.


title: Okasirkat

text: Okasirkat (Tetrigidae) on varsinaisia heinäsirkkoja läheisesti muistuttava hyönteisheimo. Siihen kuuluu maailmanlaajuisesti 250 suvussa yhteensä noin 1500 lajia. Useimmat lajit ovat trooppisia.


title: Okasirkat

text:
Okasirkat ovat pieniä, vain noin senttimetrin pituisia, harmaanruskeita hyönteisiä. Keskeisenä tuntomerkkinä okasirkkojen keskiruumis on selkäpuolelta voimakkaasti pidentynyt ja jatkuu terävänä kilpenä takaruumiin kärkeen asti. Etummainen siipipari on surkastunut tai puuttuu, mutta takasiivet toimivat lentämisessä. Okasirkat ovat kuuroja eivätkä ne siritä lainkaan. Suuri osa lajeista elää veden läheisyydessä ja monet kykenevät uimaan sekä tarvittaessa jopa sukeltamaan.
Okasirkat talvehtivat täysikasvuisina. Varsinaisista keski- ja syyskesän heinäsirkoista poiketen okasirkkoja esiintyy myös keväällä sekä loppusyksystä.


title: Okasirkat

text: Suomessa okasirkkoja esiintyy viisi lajia. Ne kaikki kuuluvat sukuun "Tetrix".


title: Hervannan Sanomat

text: Hervannan Sanomat on tamperelainen ilmaisjakelu- ja paikallislehti, jonka jakoalueita ovat Hervannan, Kaukajärven, Lukonmäen, Messukylän Hallilan ja Vuoreksen alueet. Lehden ensimmäinen numero julkaistiin 1975. Painosmäärä on noin 22 000 kappaletta. Lehdestä on luettavissa näköispainos Hervannan Sanomien kotisivuilla.


title: Hervannan Sanomat

text: Lehden on perustanut Hervannan Tiedotusyhdistys ry, joka myös edelleen omistaa lehden kustannusoikeudet. Lehteä on julkaissut loppuvuodesta 2015 lähtien HerMedia Oy, ja painopaikka on Alma Manu Oy.


title: Starshine Legacy

text: Starshine Legacy on vuosien 2004-2006 välillä ilmestynyt hevospeli. Peli tuli tuona aikana Pollux-hevoskerhosta, nyt se on myös kaupoissa myytävänä.


title: Starshine Legacy

text: Starshine Legacyn loivat Stabenfeldt ja Hidden. Pelissä seikkailevat erikoislaatuinen hevonen Starshine ja Jorvikiin vasta muuttanut tyttö Lisa. Seikkailuun pääsevät myös uudet ystävät Anne, Alex ja Linda. Heillä kaikilla on omat sielunratsunsa.


title: Starshine Legacy

text: Ensimmäisen osan päähenkilöinä seikkailevat Lisa ja siniharjainen Starshine-laukkahevonen.


title: Starshine Legacy

text: Lisa on teini-ikäinen tyttö, joka on muuttanut isän uuden työpaikan takia suurkaupungista pieneen ja syrjäiseen merenrantakaupunkiin nimeltä Jorvik. Lisa joutui lapsena ratsastusonnettomuuteen ja pelkää siksi hevosia. Hänen täytyy kuitenkin viedä uudelle ystävälleen Lindalle häneltä lainaamansa koulukaapin avaimet, joten Lisa lähtee Jorvikin tallille. Ratsastuskoululla Lisa huomaa että hänellä on Starshineen merkillinen yhteys. Starshine ei voi hyvin, mutta Lisalla on parantamisen voima, jolla hän voi auttaa sitä. Myöhemmin Starshine katoaa. On selvää, että katoamisen takana ovat kummallinen herra Sands ja nirppanokkainen Sabine. Lisan täytyy pelastaa Starshine herra Sandsin kynsistä. Lopuksi Lisan täytyy pärjätä laukkakisoissa Sabinelle ja hänen hevoselleen Kaahnille.


title: Starshine Legacy

text: Toisessa osassa ovat päähenkilöinä Linda ja hänen estehevosensa Meteor. Lindan erikoisvoima on nähdä menneisyyteen ja tulevaisuuteen ja pelastaa Jorvik tulevaisuuden pahoilta kauhuilta.


title: Starshine Legacy

text: Lindakin huomaa kyvyn kommunikoida hevosensa kanssa. Linda saa erikoisia näkyjä Pine Hillistä, kartanosta Jorvikin syrjäseuduilla. Hän saa ensimmäisen näyn kartanosta tallin ovella ja kysyy Hermanilta kartanosta. Herman kieltää Lindaa menemästä kartanon lähellekään. Pian Linda saa toisen näyn: Jorvikin padolla on pommi. Lindan tehtäväksi jää pelastaa Jorvik tulvalta. Hän saa kuitenkin pommin purettua ja Jorvikin pelastettua. Pommin purkamisen jälkeen Lindaa odottavat estekisat, joissa hänen pitää voittaa Sabine ja Kaahn.


title: Starshine Legacy

text: Kolmannen osan päähenkilöt ovat Anne ja hänen ratsunsa Concorde. Annen erikoisvoima on ylittää kuolevaisen pääsyteiden rajat ja päästä Pandoriaan, erityislaatuiseen paikkaan, joka tosiasiassa on Painajaisten maa.


title: Starshine Legacy

text: Anne havittelee Glamour-mallikilpailun voittoa: mallisopimusta, vastustajanaan kuvankaunis Jessica, joka paljastuukin pimeyden prinsessaksi ja Sandsin apulaiseksi. Kuvaukset alkavat koululla ja päätyvät pian Jorvikin ratsastuskoululle. Jessica pääsee vasten Annen tahtoa poseeraamaan yhdessä Concorden kanssa, mutta Jessican kosketus vie hevosen sielun täysin toiseen maailmaan, Pandoriaan. Annen tehtävänä on hakea hevosensa takaisin ja saattaa Jessica takaisin Garnokin alukseen, joka on suuri portaali Dark Coren porauslautalla. Tehtävä onnistuukin ja samalla herra Sands joutuu portaalin syövereihin. Anne osallistuu kouluratsastuskilpailuun Jorvikin ratsastuskoululla.


title: Starshine Legacy

text: Viimeisen sielunratsastajan kyvyt heräävät. Tällä kertaa pääosassa ovat poikamainen Alex ja hänen hevosensa Tin-Can. Alex löytää oman kykynsä, kauhistuttavan soturin voiman, jonka avulla hän voi tuhota ja kivettää vihollisia.


title: Starshine Legacy

text: Starshine Legacyn neljäs ja viimeinen osa kiidättää Alexin huimaan seikkailuun, jossa Alexia vastassa ovat karmiva herra Sands ja ilkeä Katja. Katja sieppaa Alexin pikkuveljen Jamesin. Nyt Jorvikin kohtalo on vain Alexista kiinni, eikä tehtävä ole helppo. Kun sielunratsastajat saavat Jamesin takaisin kotiin, James näyttää Lindalle näyn jonka näki hypnoosissa. Siitä selviää, että Herra Sands on saanut sinettejä sielunratsastajien voimista ja aikoo käyttää niitä Garnokin vapauttamiseen. Lopussa sielunratsastajat rikkovat sinetit ja estävät Garnokia vapautumasta. Mutta aikooko Garnok vielä paeta vankilastaan?


title: Starshine Legacy

text:
Star Stablet eivät ole sarjan jatko-osia, vaan itsenäinen pelisarja, joka sijoittuu myös Jorvikiin. Myös Star-Academy (epäsuora jatko-osa) ja Star Stable Online ovat itsenäisiä pelisarjoja, mutta sijoittuvat myös Jorvikiin. Star Stable Online jatkaa Starshine Legacyn tarinaa .
2. http://jorvikipedia.wikia.com/wiki/Starshine_Legacy


title: Charles de Souancé

text: Charles de Souancé (1823–1896) oli ranskalainen paroni, merivoimien komissaari, kirjailija ja lintutieteilijä.


title: Charles de Souancé

text: Souancé keräsi laajan lintukokoelman setänsä François Victor Masséna kanssa. Hän nimesi muun muassa pikkuviherkaijan ("Cyanoramphus malherbi") 1857.


title: Untulanharju

text: Untulanharju on harju Hämeenlinnan Lammilla Kanta-Hämeessä. Yhdessä viereisen Ormajärven kanssa se muodostaa valtakunnallisesti arvokkaan luontotyyppien kokonaisuuden ja kuuluu Natura 2000 -ohjelmaan.


title: Untulanharju

text: Ormajärvi on lähdevaikutteinen, harjun liepeellä sijaitseva järvi, jonka kasvillisuus on monipuolista ja erikoista.


title: Untulanharju

text: Untulanharjun pintakerros on maalajiltaan hienoa hietaa, ns. Lammin lössiä, joka on hyvin ravinteikasta ja on todennäköisesti tuulen kuljettamaa. Harjulla esiintyy mm. metsälehmusta ja pähkinäpensaslehtoja. Harjun korkeimmassa kohdassa on entinen vesitorni.


title: Doug Murray

text: Douglas ”Doug” Murray (s. 12. maaliskuuta 1980 Bromma, Tukholma) on ruotsalainen jääkiekkoilija, joka pelaa nykyisin Montreal Canadiensin puolustajana NHL:ssä. Hän on isokokoinen, taklaava pelaaja. Murray aloitti Amerikan uransa Cornellin yliopistossa. Vuosina 2003–2006 hän pelasi San Jose Sharksin farmijoukkueessa, AHL-liigan Cleveland Baronsissa. Murray edusti Sharksia maaliskuuhun 2013 asti, jolloin siirtyi kesken kauden 2012–2013 Pittsburgh Penguinsiin. Elokuussa 2013 hän teki vapaana pelaajana sopimuksen Montreal Canadiensin kanssa.


title: Christian Ehrhoff

text: Christian Ehrhoff (s. 6. heinäkuuta 1982 Moers, Länsi-Saksa) on saksalainen jääkiekkoilija, pelipaikaltaan puolustaja. Hän pelaa Saksan DEL-liigassa, Kölner Haien joukkueessa. Ehrhoff on pelannut NHL:n runkosarjassa lähes 800 ottelua.


title: Le Paradisin joukkomurha

text: Le Paradisin joukkomurha oli saksalaisen Waffen-SS:n suorittama sotarikos toisessa maailmansodassa. Se tapahtui Ranskan taistelun aikana 27. toukokuuta 1940, kun brittiläinen siirtoarmeija vetäytyi Dunkerqueen.


title: Le Paradisin joukkomurha

text: SS-Hauptsturmführer Fritz Knöchleinin johtama SS-divisioona Totenkopfin 14. komppania otti vangiksi lähinnä Royal Norfolk -rykmentin 2. pataljoonaan kuuluneita brittisotilaita. Noin 100 miehen vahvuinen osasto oli joutunut eroon muista yksiköistä ja päättänyt puolustautua SS-joukkoja vastaan Le Paradisin kylässä sijainneessa maalaistalossa. Ammusten loputtua britit antautuivat. Useimmat heistä olivat haavoittuneita. SS-miehet riisuivat vangit aseista ja kokosivat heidät tien vierellä sijainneen muurin eteen. SS-miehet avasivat tulen konekivääreillä kohti sotavankeja. Tulitusta jatkettiin niin kauan kuin ruumiskasoista kuului tuskanhuutoja tai valitusta. Äänten vaiettua Knöchlein komensi miehiään liittämään pistimet kivääreihinsä ja pistämään tai ampumaan mikäli joku osoitti pieniäkään elonmerkkejä. Joukkomurhassa kuoli 97 brittiä ja vain kahden haavoittuneen onnistui paeta elävänä.


title: Le Paradisin joukkomurha

text: Tekoa eivät hyväksyneet edes kaikki saksalaiset. SS:n vastustajana tunnettu kenraali Erich Hoepner vaati osallisia tuomittavaksi ja käynnisti oman tutkimuksensa. Hän sai selville SS-miesten syyllistyneen teloitusten lisäksi myös siviilien ryöstämiseen, mutta hänen tutkimuksiinsa ei kuitenkaan suhtauduttu vakavasti natsijohdon keskuudessa, niillä ei ollut näkyvää vaikutusta, eivätkä Knöchlein tai hänen esimiehensä Theodor Eicke saaneet moitteita rikoksestaan.


title: Le Paradisin joukkomurha

text: Paenneet sotavangit piileksivät sikoläteissä, kunnes heidät löysi ranskalaisrouva Duquenne-Creton ja hänen poikansa Victor. Duquenne-Cretonit auttoivat heitä ja luovuttivat heidät toiselle saksalaisyksikölle kertomatta heidän kohtalostaan. Toinen heistä, sotamies Albert Pooley oli haavoittunut vaikeasti ja palautettiin terveydentilansa vuoksi Britanniaan jo 1943, mutta kukaan ei vielä tuolloin uskonut, että saksalaiset voisivat syyllistyä hänen kuvailemaansa sotarikokseen. Sodan jälkeen tilanne kuitenkin muuttui, kun natsihallinnon julmuus paljastui yleisesti. Pooleyn avulla Fritz Knöchlein vangittiin ja tuomittiin Hampurissa pidetyssä sotarikosoikeudenkäynnissä kuolemaan. Molemmat henkiin jääneet todistivat Knöchleinia vastaan, joka teloitettiin osuudestaan Le Paradisin joukkomurhaan vuonna 1949.


title: Janne Sinkkonen

text: Janne Sinkkonen (s. 10. syyskuuta 1978 Oulu) on suomalainen jääkiekkovalmentaja ja entinen jääkiekkoilija. Hän toimii tällä hetkellä Mestis-joukkue Savonlinnan Pallokerhon päävalmentajana. Sinkkonen pelasi pelaajaurallaan SM-liigaa Pelicansissa yhteensä 82 runkosarjaottelua tehopistein 5+5=10 sekä kolme playoff- ja viisi karsintasarjaottelua tehden yhden syöttöpisteen. Hän pelasi urallaan myös Norjassa ja Ranskassa.


title: Janne Sinkkonen

text: Oulussa syntynyt Sinkkonen oli Reipas Lahden kasvatti. Hän pelasi myöhemmät juniorivuotensa Pelicansissa, jonka miesten joukkueessa Sinkkonen debytoi I-divisioonan kevään 1997 pudotuspeleissä. Kausi 1998–1999 oli hänelle ensimmäinen kokonainen I-divisioonassa ja se toi Sinkkoselle 41 runkosarja- ja kuudessa playoff-ottelussa tehot 6+12=18. Hän oli kauden päätteeksi nostamassa Pelicansia SM-liigaan. Kausi 1999–2000 oli Sinkkosen tulokaskausi SM-liigassa; hän teki 35 runkosarjaottelussa tehot 3+3=6. Kaudella 2000–2001 Sinkkonen pelasi myös viisi Mestis-ottelua lainalla KooKoossa.


title: Janne Sinkkonen

text: Kauden 2001–2002 Sinkkonen aloitti Mestis-joukkue KJT:ssä, mutta hänellä meni seurajohdon kanssa sukset ristiin jo harjoituskaudella. Sinkkonen tämän jälkeen viisi runkosarjaottelua Hyvinkään Ahmoissa, mutta sai hän lähteä sieltäkin. Lopulta aiemmat joukkuetoverit houkuttelivat Sinkkosen Suomi-sarjajoukkue Heinolan Kiekkoon. Hän kuitenkin siirtyi kesken kauden norjalaisjoukkue Manglerud Starin riveihin. Kaudeksi 2002–2003 Sinkkonen siirtyi ranskalaiseen Ours de Villard-de-Lansiin, jonka sisäisen pistepörssin voiton hän jakoi Robert Millarin kanssa tehoilla 9+11=20. Sinkkonen voitti myös Ranskan-cupin.


title: Janne Sinkkonen

text: Kaudeksi 2003–2004 Sinkkonen palasi Heinolan Kiekkoon, jonka sisäisen piste- ja maalipörssin hän voitti tehoilla 17+22=39. Kauden 2004–2005 päätteeksi Sinkkonen voitti Suomi-sarjan hopeaa. Hän lopetti pelaajauransa kevääseen 2005. HeKin kausi 2005–2006 päättyi Suomi-sarjan mestaruuteen ja sarjanousuun. Sinkkonen palasi kaukaloihin kaudeksi 2006–2007 ja siirtyi samalla myös HeKin urheilutoimenjohtajaksi. Hän oli tehoilla 15+17=32 joukkueen toiseksi paras pistemies Ville Kiiskisen jälkeen. Sinkkonen oli myös HeKin paras pistemies kevään 2007 pudotuspeleissä tehoilla 2+2=4 sekä karsintasarjassa tehoilla 3+4=7. Huhtikuussa 2007 hän teki joukkueen kanssa vuoden mittaisen jatkosopimuksen. Sinkkonen lopetti pelaajauransa kevääseen 2008.


title: Janne Sinkkonen

text: Sinkkonen toimi jo pelaajauransa lopetettua Kiekkoreippaan B-junioreiden apuvalmentajana kaudella 2005–2006. Lopetettuaan uudelleen hän siirtyi kaudeksi 2008–2009 HeKin apuvalmentajaksi Kari Elorannalle. Kaudella 2009–2010 Sinkkonen nousi joukkueen päävalmentajaksi. Hän hoiti virkaa kaikkiaan kolme kautta, mutta HeKi (nimi muuttui Peliitoiksi kaudella 2011–2012) sijoittui Sinkkosen aikana runkosarjassa parhaillaan vain yhdeksännelle sijalle kaudella 2010–2011. Kaudeksi 2012-2013 hän siirtyi MOL Ligassa pelaavan unkarilaisjoukkue Újpesti TE:n apuvalmentajaksi.


title: Janne Sinkkonen

text: Kaudeksi 2013–2014 Sinkkonen palasi valmentamaan Mestikseen, kun hän sopi 2+1-vuotisesta päävalmentajasopimuksesta Savonlinnan Pallokerhon kanssa helmikuussa 2013.


title: Janne Sinkkonen

text: Sinkkosen pikkuveli Olli on myös entinen SM-liigapelaaja. Janne Sinkkonen pelasi myös opiskelijoiden talvikisoissa Innsbruckissa vuonna 2005, jolloin hän toimi Suomen kapteenina.


title: Välitunnilla

text: Välitunnilla on Katri Ylanderin toinen single hänen toiselta studioalbumiltaan "Kaikki nämä sanat". Kappaleen on sanoittanut ja säveltänyt yhteistyössä muun muassa Jenni Vartiaisen tuottajana tutuksi tullut Jukka Immonen sekä Teemu Brunila.


title: Välitunnilla

text: Single julkaistiin 5. marraskuuta 2007.